Машҳур режиссёр Эльдар Рязанов фаолиятига назар\n20:42 / 01.12.2015\n30 ноябрга ўтар кечаси Москвадаги касалхоналардан бирида машҳур рус режиссёри Эльдар Рязанов 89 ёшида оламдан кўз юмди.\nРежиссёрдан ҳар бири хит даражасига етган 30га яқин фильм қолди.\nРязановнинг аксарият фильмларидаги иқтибослар халқ орасида кенг оммалашган, унинг бундан қирқ йил илгари олинган фильмлари ҳозирда ҳам севиб томоша қилинади.\n«Карнавал туни» фильмидан\n1956 йилда экранларга чиқарилган «Карнавал туни» мусиқали комедияси Эльдар Рязановнинг биринчи бадиий фильми ҳисобланади.\nБадиий кенгаш фильмнинг хомаки нусхасини кўриб уни «зерикарли ва бемаъни» деб атаган бўлса-да, картина ўша даврлар учун ўта юқори муваффақиятга эришди: фильмга 48 миллиондан ортиқ чипта сотилди. «Карнавал туни»да бош роллардан бирини ижро этган ёш актриса Людмила Гурченко танқидчиларнинг айтишларича, бир соатда юлдузга айланди.\n«Гусар балладаси» фильмидан\n«Гусар балладаси» фильми Бородино жангининг 150 йиллигига бағишлаб суратга олинган бўлиб, унинг премьераси 1962 йилнинг 7 сентябрида бўлиб ўтган.\nЛариса Голубкина ижро этган Шурочка Азарова ролига (бу унинг кинодаги илк роли эди) Светлана Немоляева ва Алиса Фрейндлихлар ҳам синовдан ўтишганди.\n«Автомобилдан сақланинг» фильмидан\n1966 йили томошабинлар эътиборига Эмил Брагинскийнинг «Автомобилдан сақланинг» повести асосида суратга олинган шу номли фильм ҳавола этилди.\nРежиссёрнинг хотирлашича, ҳикояга «социалистик мулк ўғрилари»нинг машиналарини ўғирлаб сотиб, пулини болалар уйларига ўтказадиган «халқ Робин Гуди» ҳақидаги халқ орасидаги миш-мишлар асос қилиб олинган.\n«Италияликларнинг Россиядаги антиқа саргузаштлари» фильмининг суратга олиниш жараёни\n1973 йилда Эльдар Рязанов ва Франко Проспери томонидан суратга олинган «Италияликларнинг Россиядаги антиқа саргузаштлари» фильми итальянча талқинда «Россия бўйлаб бир телбаларча, телбаларча, телбаларча пойга» – Una matta, matta, matta corsa in Rusia деб номланади.\nАйтишларича, продюсер Дино ди Лаурентис Рязанов-Брагинский жуфтлиги томонидан ёзилган сценарий билан танишиб чиққач, уни итальян томошабинлари кўришни истамайдиган сафсата деган.\nДи Лаурентиснинг талаби билан Рязанов фильмда турли трюклар ва шер иштирок этган сценарийни тайёрлаган.\nРязанов ўз фильмларида эпизодик ролларни ўйнашни ёқтирган. «Италияликларнинг Россиядаги антиқа саргузаштлари» фильмида у музлаб қолган мафиячининг бошидан музни кўчирадиган доктор образини ижро этган.\n— Нима, сиз менинг келиб чиқишим рус эканлигини билмайсизми?\n— Нима, сезилмаяптими?\n— Жудаям сезиляпти! Сизнинг украинча лаҳжангиз қойилмақом экан!\n«Тақдир ҳазили ёки қушдек енгил бўлинг!» фильмини суратга олиш жараёни\n«Тақдир ҳазили ёки қушдек енгил бўлинг!» (1975) фильми энг оммабоп фильмлардан ҳисобланади.\nФильм 1969 йилда ёзилган ва турли театрларда қўйилган «Қушдек енгил бўлинг! Ёки янги йилдаги тун» пьесаси асосида суратга олинган.\nФильм қаҳрамонлари Брыльская ва Мягков ижросидаги қўшиқларни Алла Пугачёва ва Сергей Никитин куйлаган. Эльдар Рязановнинг ўзи фильмда ухлаётган Лукашин ҳадеб устига мункиб кетадиган самолётдаги йўловчи ролини ўйнаган.\n— Йўқ, мен жиддий айтяпман. Бизда ўз фикрига эга бўлиш жуда қийин. Бирдан у нотўғри бўлиб чиқса-чи? Шифокорларнинг хатоси одамларга қимматга тушади.\n— Ҳа… Ўқитувчиларнинг хатолари сезилмайди, лекин охир-оқибат бу хатолар одамларга қимматга тушади.\n1977 йилда экранларга чиқарилган «Ишдаги ишқ» фильми 1971 йилда Эльдар Рязанов ва Эмиль Брагинский томонидан ёзилган «Ҳамкасблар» пьесасининг экранлаштирилган талқинидир.\n«Ишдаги ишқ» фильмида қўшиқларни Андрей Мягковнинг ўзи куйлаган.\n«Агар статистика бўлмаганида, биз қанчалик яхши ишлаётганимизни билмаган ҳам бўлардик», — дейди фильм бош қаҳрамони Анатолий Ефремович Новосельцев.\n1979 йилда чиққан «Гараж» фильми ҳаётий воқеаларга асосланган. Унда гараж кооперативининг йиғилишида қатнашаётганларнинг қайси бирини гараждан маҳрум қилиш ҳақидаги мажлис ёритилади.\n— Нима билан шуғулланяпсан, аспирант? Кумуш турнани ўрганяпсанми, у чет элда яшайди... Осмондаги бу турна бизнинг қушимиз эмас.\n— Кумуш турна — қора қуш. У газета ўқимайди, шунинг учун ўзининг бизникими ёки капиталистларникими эканлигини билмайди.\n«Икки кишилик вокзал» фильмидан\n«Икки кишилик вокзал» фильмида бош ролларни Олег Басилашвили ва Людмила Гурченко ўйнаган.\nКартина 1983 йилги Канн кинофестивалининг расмий танлов дастурида қатнашган.\n«Флейта учун унутилган куй» фильмидан\n1987 йилда чиқарилган «Флейта учун унутилган куй» фильми «Ахлоқсиз воқеа» пьесаси асосида суратга олинган. Бош ролларни Леонид Филатов, Татьяна Догилева ва Ирина Купченко ижро этган.\nРязанов ўзи ҳақида:\n«Мен инсон ҳар доим ўзлигича қолиши ва нимани лозим деб топса шуни қилиши керак деб ҳисоблайман. Ҳар бир киши агарда ўзлиги бўлса, ўша ўзлигини намоён этиши лозим».


Энди лицензиялар тортиб олинмас? - BBC News O'zbek\nУзоқ йиллик мажбурий танаффусдан сўнг Ўзбекистон саҳналарига қайтган машҳур ўзбек хонандаси Юлдуз Усмонова энди Тожикистонда ҳам концерт бера бошлади. Тожикистон саҳналарига ўзбек хонандаларининг қайтиши, бундай чиқишларнинг мунтазам бўлишига умид уйғотган.\nУсмонова аввал Хўжанд яқинида концерт берди. Концерт ўтган макон - Миллий боғ Хўжанддан анчагина нарида жойлашганига қарамай, Юлдуз Усмоновани кўриш ва қўшиқларини тинглаш учун юзлаб мухлислар йиғилишган. Чипта баҳоси ҳам уларни чўчитмаган.\nЎртача чипта 300 сомонийга ё 35 долларга яқин нархда сотилган. Бу Тожикистонда ўтадиган бошқа ҳофизлар концертига қараганда камида ўн баравар қимматдир.\n200 долларни пул билмаганлар ва 300 сомонийни ҳамёни кўтармаганлар\n«Мен Юлдуз Усмонованинг Тошкентдаги концертига бориш учун 200 доллардан кўп пул сарфладим. Ўзимизда бўлиб ўтган концерт жуда арзонга тушди», дейди санъаткорнинг ашаддий мухлиси эканини айтган хўжандлик Мадина исмли аёл.\nЛекин маҳаллий кузатувчи Хадича Маҳмудованинг айтишича 300 сомонийлик концерт кўриш кўплаб тожикистонликларга насиб этмайди. Чунки маоши бу маблағга қараганда икки бараваргина зиёд бўлган кишиларнинг гарчи ўзлари севган хонанда бўлса-да, унинг концертига чипта сотиб олиш учун ҳамёнлари кўтармайди.\nЛекин Юлдуз Усмонова концертида қатнашган мухлисларидан бирининг айтишича ташкилотчилар томошабинлар имконияти билан ҳам ҳисоблашишган.\n«Биз Юлдузни кўриш учун 120 километр узоқликдан, Ашт туманидан келдик. Концертни тик туриб томоша қилганлар ҳам кам эмасди. Эшитишимизча, уларга юз сомонийлик чипта сотилган экан», дейди бу мухлис.\nЮлдуз Усмонова Душанбеда икки кун концерт берган.\nТўн ва дўппи - эҳтиром рамзи\nЮлдуз Усмоновадан кейин Тожикистонда ўзбекистонлик бошқа бир хонанда - Ўлмас Оллоберганов концерт берди. Бу концерт Жаббор Расулов тумани марказидаги Маданият саройида бўлиб ўтди.\n"Мен тожикистонлик санъаткорлар ижодини мунтазам кузатиб бораман. Айниқса, Жўрабек Набиев, Ўринбек Ҳамдамовларнинг мухлисиман", деган Ўлмас Оллоберганов маҳаллий журналистлар билан суҳбатда.\nТожикистонда хизмат кўрсатган артист Ўринбек Ҳамдамов Ўлмас Оллобергановга тўн ва дўппи кийгазар экан, Тожикистонда унинг «Кутаман» ва бухороча мавригий йўлида айтадиган қўшиқлари мухлислари кўплигини айтган.\nБу концертлар Тожикистонда Ўзбекистон маданияти кунларидан сўнг кўп ўтмасдан бўлиб ўтди. Маданият кунлари қатнашчилари - Ғуломжон Ёқубов, Маҳмуд Намозов, Собиржон Мўминов, Анвар Собиров, Севинч Мўминова, Илёс Арабов. «Ўзбекистон» ансамбли қатнашчилари ижросидаги куй-қўшиқ, рақслар Тожикистон пойтахти - Душанбе, Қўрғонтепа ва Турсунзода шаҳарларида ўтказилган концертларга йиғилган юзлаб мухлислар томонидан қизғин кутиб олинган.\nДарахт устидаги томошабинлар\nТожикистонликлар бу каби концертларнинг энди кети узилмаслигига ишонишади. "Биз-ку, ўзбекистонлик кўплаб санъаткорлар санъатидан баҳра олганмиз. Эсимда, Хўжанддаги ўша пайтларда Пушкин номли, ҳозирги Камол Хўжандий номли боғдаги ёзги театрга машҳур Маъмуржон Узоқов келгандилар. Йигирма яшар йигит эдим. Чипта етишмай, дарахтлар устига чиқиб томоша қилганмиз. Орадан 55 йил ўтган бўлса-да, Маъмуржон Узоқовнинг ўта ёқимли, жарангли овозлари, микрофонсиз айтган қушиқлари қулоғимдан нари кетмайди".\nБу гапларни айтган хўжандлик етмиш беш ёшли Шариф ота ўзбекистонлик санъаткорларнинг фақат концерт бериш учун эмас, тўйларга ҳам мунтазам келиб туришганини айтади.\n"Хўжандда, унинг атрофидаги қишлоқларда бўлиб ўтган тўйларда Комилжон Отаниёзовни, Фахриддин Умаровни. Таваккал Қодировни, Олмахон Ҳайитовани, Шерали Жўраевни кўрганмиз", дейди Шариф ота.\nЛекин айниқса кейинги ўн йилда Тожикистондаги тўйларга ўзбекистонлик санъаткорларни олиб келиш қийин бўлиб қолган. Кузатувчиларнинг айтишларича, бу биринчидан тўй эгалари учун жуда қимматга тушади, иккинчидан, жуда кўплаб ўзбек санъаткорлари Тожикистонга бора олмасликларини, агар борсалар, лисензияларидан маҳрум бўлиб қолишлари мумкинлигини айтишар экан.\nАйни бир пайтда тожикистонлик санъаткорлар ҳам Ўзбекистонда мухлислари кўплиги, лекин анчадан буён қўшни мамлакатларда концерт бериш имкони йўклигидан ёзғиришади. Ўзбекистонлик санъат мухлислари эса, Жўрабек Муродов, Барно Исокова ва унинг қизлари София ва Берта Бадалбоева ижросидаги концертларни маза қилиб томоша қилишганини эслашади.\nҚодир аканинг концертларига жон-жон деб тушардим\n«Биз тожикистонлик хонандалар Қодир Мирашуров, Абдурауф Олимовлар қўшиқларини севиб тинглаймиз. Қодир аканинг концертлари бўлса, жон-жон, деб тушардик. Ҳозир бу икки санъаткорнинг қўшиқларини ўзимиздан Дилшод Раҳмон, Наргиз, Баҳром Назаров, Саъдулла Бадалов каби ҳофизлар айтишяпти», дейди бекободлик Мансур.\nТожикистонлик ўн минглаб санъат мухлислари икки қўшни халқ санъаткорларининг ҳамкорликлари кучайиши, ўзлари севган хонандалар концертларини ўтказиш худди аввалги йиллардагидек мунтазам тус олишига умид қилишади.\nБу умидни эса, жорий йилда Душанбеда Ўзбекистонда ишлаб чиқарилаётган хилма-хил товарлар кўргазмасининг очилиши, Душанбе-Тошкент, Тошкент-Душанбе йўналишида учоқлар парвозининг йигирма беш йилдан сўнг тикланаши ва эндиликда Ўзбекистонда Тожикистон маданияти кунлари ўтказишга тараддуд кўрилаётгани кучайтирмоқда.\nӮзбекистон - Тожикистон: муз эридими?


ЎзЛиДеп етакчиси Актам Хайитов қурултой якунида ОАВ вакилларига берган интервьюсида жамиятдаги ҳар бир қатлам учун тизимли ёндашув йўлга қўйилишини маълум қилди.\nПартия етакчиси сайловолди дастурида инсон манфаатларига энг катта эътибор қаратилгани ҳақида гапирди.\n“Концепцияга кўра инсон қадри биринчи ўринда туради. Бизнинг давлатимизда муҳтож бўлган бирор инсон эътибордан четда қолмайди. Аҳолини камбағалликдан чиқариш, ёшларимизни ўқитиш, аёлларимизга ёрдам кўрсатиш бўйича тизимли ёндашув бўлади.\nОлдимизга қўйилган мақсадлардан бири халқимизга муносиб яшаш шароитини яратиш. Аҳоли жон бошига ялпи маҳсулот 4 минг долларга етказилади. 2016 йилдан буён уй-жой қурилиши 11 бараварга ошган. Ҳар бир оила ўз бошпанасига, ўз уйига эга бўлиши давлат раҳбарининг олдига қўйган вазифаларидан бири ҳисобланади” деди Актам Хайитов.\nПартия етакчиси меҳнат унумдорлиги, саноат ишлаб чиқариш, инвестициялар ҳажми, аҳоли реал даромадлари, иш ҳақи оширилиши юзасидан эришилган ютуқлар пандемия даврида дунёнинг саноқли мамлакатларида қайд этилганини таъкидлади.


«Султон Сулаймон қонунбузар эркакларни қандай жазолаган?..» » Ўзбекистон янгиликлари – Zamin.uz\nЎз даврида усмонийлар империяси ўзининг шафқатсиз қонунлари билан дунёга машҳур бўлган. Султон Сулаймон-Қонуний қонун яратишда Ислом талабларидан келиб чиқиб иш тутган. Яъни, шариат қонуни империяда асосий қонун дея ҳисобланган.\nҲозир ҳам ўрта асрларда яшаган аёллар барча ҳуқуқлардан маҳрум ҳолда умр кечирган деб ҳисоблайди. Лекин бундай эмас. Усмонийлар империясида аёллар учун ҳам, эркаклар учун ҳам алоҳида қонунлар мавжуд бўлган. Масалан, эркак хотини билан ажрашиш учун уч марта «ажрашаман» сўзини тилга олса бас, бу жуфтлик ўша лаҳзадан бир-бирига номаҳрам ҳисобланган. Аёл ажрашишда ташаббускор бўлса, қозига мурожаат этиши, яна ажрашиш учун жиддий сабабни кўрсатиши лозим эди. Ҳозир худди шу қонун Саудия Арабистонида амал қилади. Хўп, энди яна усмонийлар империясига қайтсак. Хуллас, эркаклар икки сабаб туфайли султон тарафидан шафқатсизларча жазоланган.\n1. Хотинларига тенг муносабатда бўлмаган, улардан қайсисигадир бошқаларига нисбатан камроқ эътибор қаратса, моддий жиҳатдан кам кўмак берса.\nМаълумки, усмонийлар империяси даврида эркаклар тўрттагача хотин ҳамда кўплаб канизакларга эга бўлиши мумкин эди. Аммо у ҳар бири билан алоҳида вақт ўтказишга эътибор қаратиши, барчаларига бир хил, нархи ҳам шундай буюмлар, тақинчоқлар, кийимлар ва ҳоказолар сотиб олиши, ҳар бирини турар жой билан таъминлаши шарт ҳисобланган. Агар бирор хотини ёки канизаги унинг устидан шикоят қилса, суд эркакни катта миқдордаги жаримага тортган.\n2. Хотинига хиёнат қилиш.\nБу Исломдаги энг даҳшатли ва кечирилмас гуноҳлардан бири саналган. Хиёнат учун эркакка биринчи навбатда қамчи жазоси белгиланган. Лекин худди ҳозиргидек айрим эркакларнинг хотинлари, канизакларидан бири хиёнатга ҳам кўз юмишга мажбур бўлган. Чунки у хиёнати учун жазоланса, қайтиб бу аёлга қарамаслиги, у билан бирга яшамаслигини билган. Атрофида аёллар, қуллар кўплигини идрок этган ҳолда чидашга аҳд қилган. Қолаверса, эркакни хиёнатда айблаш учун тўрт киши гувоҳлик қилиши лозим эди. Агар гувоҳлардан кимдир ёлғон кўрсатма берса, уни ҳам суд ҳайъати қамчи жазосига маҳкум этган.\nУсмонийлар қонунига биноан агар эркак бахти кулиб султоннинг қизи ёки синглисига уйланса, у бошқа аёлга уйланиш ҳуқуқини йўқотган. Башарти султоннинг яқинига уйлангунга қадар эркакнинг хотини бўлган чиқса, у билан дарҳол ажрашиши талаб қилинган.\nАгар султоннинг қизи, синглиси, опаси ёки яқин қондоши эридан хиёнатда шубҳалана бошласа ёки ундан кўнгли тўлмаса, ўзи мустақил тарзда ажрашишига рухсат этилган. Ажрашгач, бу эркак саройдаги лавозимидан, тўплаган бойликларидан ҳам маҳрум этилган.\nЯнгиликлар » Дунё » «Султон Сулаймон қонунбузар эркакларни қандай жазолаган?..»\n12:53 «Усмонийлар империяси тарихи» туркумидан: «Шаҳзодалар кушандаси..»\n00:30 "Усмоний турклар империяси саройидаги жодугарлар"


Шавкат Мирзиёев БМТ сессиясида нутқ сўзлайди - UzNews.uz\n20 сентября, 14:58 187 0\nШавкат Мирзиёев БМТ сессиясида нутқ сўзлайди\nПрезидентнинг янги ҳафтадаги иш режаси маълум қилинди.\nФото: Архив фото / Президент Матбуот хизмати\nЎзбекистон президенти матбуот котиби Шавкат Мирзиёевнинг янги ҳафтадаги иш режаси ҳақида маълумот берди.\nУнга кўра, эртага, 21 сентябрь куни Шавкат Мирзиёев видеоалоқа орқали БМТ Бош Ассамблеясининг 76-сессияси тантанали очилишида иштирок этади ва сессиянинг биринчи кунидаёқ юқори даражадаги умумсиёсий мунозараларда нутқ сўзлайди.\nШунингдек, бугун президент ҳузурида қатор объектлар қурилишига бағишланган тақдимот бўлиб ўтади. Янги онкология маркази, Миллий кутубхона ва Янги Ўзбекистон университети бинолари лойиҳалари шулар жумласидан.\n15 октября, 10:24 845 0


Лоян шаҳрида эрамиздан аввал 202 йилда кашф этилган ўлимдан олиб қоладиган афсонавий ичимлик топилди » Новости Узбекистана сегодня: nuz.uz\nНовости Узбекистана → ЙЎҒ-Е → Лоян шаҳрида эрамиздан аввал 202 йилда кашф этилган ўлимдан олиб қоладиган афсонавий ичимлик топилди\n27-03-2019 13:24 0 1139 Рейтинг1 Чоп этиш\nЛоян шаҳрида эрамиздан аввал 202 йилда кашф этилган ўлимдан олиб қоладиган афсонавий ичимлик топилди\nХитой. Хитойдаги қадимий қабристонларнинг бирида боқий умр бағишлайдиган ичимлик топилди. Бу ичимликда мавжуд бўлган ингридиентлар кўҳна ва машҳур Даосс рецептида ҳам санаб ўтилади. Ичимлик бронзадан ясалган идишда минг йилдан кўп сақланган, археологлар уни Хэнань провинциясининг Лоян шаҳрида эрамиздан аввал 202 йилда яшаган Ғарбий Хань сулоласи қабристонида топилди.\nИдишдан таралган ҳиддан археологлар аввал унинг ичида ақлни фаромуш қиладиган алкоголь бўлса керак, деб ўйлашди. Лекин лаборатория текширувларидан сўнг идишдаги ичимлик асосан калий нитрати билан алунитдан иборат экани маълум бўлди.\nБоқий умр бағишлайдиган ичимлик тўғрисидаги Даосс рецептида айнан ана шу қоришмалар ҳақида сўз боради. Лоян шаҳридаги Маданий ёдгорликлар институти раҳбари Ши Цзячжэнь маълум қилишича, бу тарихда илк бор топилган ўлимдан олиб қоладиган афсонавий ичимликдир. Ичимлик илмий тадқиқотлар учун катта аҳамиятга молик, топилма қадимги хитойликларнинг қандай қилиб боқий умр кўриш ҳақидаги ўйлари, фикр-мулоҳазалари, ноёб хитой тамаддуни қандай қилиб ривожлангани ҳақида қимматли маълумот беради.\nИлгарироқ, Хитой император Ин Чжэна (Цинь Шихуанди)нинг боқий умр ичимлигини топиш бўйича берган фармони ёзилган ёғоч тахталар топилган эди.


Германияда террорчиликка қарши кенг қамровли амалиёт ўтказилмоқда\n11:17 / 01.02.2017\nГермания ҳуқуқни муҳофаза қилиш органлари Ҳессен федерал ерида террорчилик гуруҳи аъзоларини қидиришга йўналтирилган махсус амалиёт ўтказмоқда. Бу ҳақда Bild газетаси хабар берди.\nУнинг маълумотларига кўра, амалиёт маҳаллий вақт билан 4:00да бошланган (Тошкент вақти билан 8:00). Полициячилар Франкфурт-Майн, Оффенбах ва Висбадендаги 45та объектда тинтув ўтказмоқда. Амалиёт масжидлар, шахсий уйлар ва офислар ўтаётгани ҳам хабар қилинди.\nАввалроқ Берлинда ИШИД аъзоси деб тахмин қилинаётган уч нафар шахс қўлга олингани ҳақида хабар бергандик. Қўлга олинганлар икки нафари Берлинда истиқомат қилиши, учинчи шахс эса Туркия фуқароси эканлигини айтилган. Амалиёт давомида Берлин марказидаги рождество ярмаркасига ҳужум уюштиришни ташкиллаштирган террорчи Анис Амри бориб турган Моабит тумандаги масжидда ҳам тинтувлар ўтказилди. Берлин прокуратураси давлат хавфсизлигига таҳдид уйғотувчи жиноятларга тайёргарлик кўришда гумон қилиш бўйича иш қўзғатди.


«Эркак йиғлаган кун» — қиссанинг номиёқ ўқувчида қизиқиш уйғотади. Балки эркаклар ҳам инсон, йиғлаши табиий, дегувчилар бордир, аммо эркакнинг кўз ёшини кўришга одатланмаганмиз, одатланмайлик. Кучли жинс вакилларининг ожизалардан – аёллардан фарқли жиҳатларидан бири ҳам айнан уларнинг йиғламаслиги. Хўш, асар қаҳрамони нега йиғлади? У қандай кун эдики, эркакни йиглатди?\nАсар мутолаасига киришар экансиз, эпиграфдаёқ дастлабки маълумотга эга бўласиз. 2015 йилда бутун ижтимоий тармоқлар, телевидение-радио орқали эшитган-кўрганлар қалбини ларзага солган воқеа, ҳолат кўз олдингизга келади: дарё тўлқинлари қирғоққа чиқариб ташлаган гўдак жасади ҳатто бегоналарнинг кўзини ёшлаган эди, нега шу воқеага бевосита сабабчи бўлган отани йиглатмасин?!\nМаҳсулот коди: Erkak yig'lagan kun\nМуаллиф: Рустам Жабборов\nБетлар сони: 200\nЭркак йиғлаган кун, Рустам Жабборов, Erkak yig'lagan kun, Rustam Jabborov\nМедитация – инсонни аслиятга, ўз табиатига қайтаради. Саросимада қолган ақлни тинчлантиради, руҳан п..\nТақдир, аслида худо томонидан буюрилган инъом. Ва Аллоҳ таоло бизни ақл билан ҳам сийлаганки, н..\nМазкур китоб юзта ҳикоядан иборат. Ҳикоялар асосан, ривоятлар, тарихий ҳақиқатлар, қизиқарли фактлар..\nМинг қуёш шуъласи (тўплам)\nКелиб чиқиши Афғонистонлик бўлган Америкалик ёзувчи Холид Ҳусайнийнинг 2003 йилда дебют романи — "Ша..


Беларуслик рассомнинг тролларга оид карикатураси.\nСўнгги кунларда ижтимоий тармоқларнинг ўзбеклар фаол бўлган қисмида расмий Тошкент кўз қарашини ифода қиладиган троллар ( интернет фитнакорлари) сонининг сезиларли ошгани кузатилди.\nЛондондаги Шарқ ва Африка тадқиқотлари марказининг Ўзбекистон бўйича таҳлилчиси Алишер Илxомов таъкидича¸ Ўзбекистон президентининг касал бўлиши ва ўлими фонида айниқса¸ ўзини ватанпарвар қилиб кўрсатаëтган тролл ва “патриот блоггерлар” фаоллиги ошган.\nОзодлик тасарруфидаги маълумотларга кўра¸ бу каби “блоггер” лар баъзан ҳақ¸ баъзан имтиëз эвазига фаолият юритмоқда.\n"Уларнинг асосий вазифаси ижтимоий тармоқларда хориждаги ўзбек тиллик оммавий ахборот воситалари¸ инсон ҳуқуқлари фаоллари ва Ғарб давлатларини сўкиш, Ўзбекистон ҳукумати ва марҳум Каримовни мақташдан иборат"¸ дейди троллар ҳақидаги тадқиқот муаллифи Виктор Резников Озодлик билан суҳбатда.\nСуҳбатдошга кўра¸ айни шундай вазифа олган “блоггерлар” дунёнинг илғор ахборот агентликлари саҳифаларида "ўз фикрларини" қолдиришади; уларнинг Twitter, Livejournal ва бошқа ижтимоий тармоқларда кўплаб ҳисоблари бор.\nМарказий Осиëда инсон ҳуқуқлари ассоциацияси раҳбари Надежда Отаева Каримов ўлган куни икки дақиқа “"Евроньюс"” каналида чиқиш қилганидан кейин ўзбек “тролларининг уюшган ҳужумига” дуч келганини айтади:\n- Кейинги кунларда “Каримов патриотлари” мени лаънату аҳдидларга кўмиб ташлашди. "Сени ўлдирамиз"¸ деганлар қанча. Бу менинг оммавий ахборот воситаларига берган суҳбатимга реакция бўлди. "Евроньюс" эфиридаги икки дақиқа шу қадар таъсирли бўлдики¸ ватанимда даҳхол мени эслаб қолишди. Ҳозир мени самосуд қилишмоқда. Бировлари мени ўлдириш кераклигини айтса¸ яна бировлар мени “ватан хоини” деб тамғалашди. Мени фоҳиша дейишди¸ уят гаплар билан сўкишди. Бу ғазабнок оломон менинг номимдан фейк саҳифалар очиб¸ шахсимни обрўсизлантириш учун жиддий ҳаракат қилишмоқда.¸ дейди Отаева.\nЛондондаги Шарқ ва Африка тадқиқотлари марказининг Ўзбекистон бўйича таҳлилчиси Алишер Илҳомов тролларнинг тажовузлари ортида ким турганлигини ўрганишга ҳаракат қилди.\nИлҳомов тасарруфидаги материалларда троллар оркестрига дирижерлик қилаëтган Ўзбекистондаги пиар ширкати ва кўнгилочар сайт эгаси тургани акс этади.\nАйбсизлик презумпциясига кўра исми очиқланмаëтган бу шахслар¸ Илҳомовга кўра¸ сиëсий фаоллар¸ журналист ва ҳуқуқ фаолларини камситиш учун кейинги бир ҳафта мобайнида катта ишлар қилган:\n- Халқ ўз президентини севади¸ деган афсонага бизни ишонтиришга уринишмоқда.Бунга ишонмаганлар камситилмоқда. Бу маъракада ҳукуматнинг ҳам ташкилотчилик улуши бор. Юзлаб троллнинг ойлик эвазига тармоқларда ижтимоий фикр яратганига оид амалиëтни Россия мисолидан биламиз. Ҳукумат ëки ҳукуматга яқин фондлар бу тролларни молиялаганини ҳам биламиз. "Ўзбеклар ўз юртбошисини севишга сафарбар" деган ҳикояни яратиш “Камолот” ва “Маҳалла “жамғармаси каби ташкилотлардан талаб қилинганини ҳам биламиз. Бу муқобил ахборот йўқ жойда оммавий пропаганда билан мияларни ювиш жараëнидир¸ дейди Илҳомов.\nЎзбекистондаги кўнгилочар сайтлардан бирининг журналисти шахси очиқланмаслиги шарти билан ўзининг тролллик фаолиятига оид тафсилотларни гапириб берди:\n- Мен туризм идораси билан ҳамкорликда саëҳатнома тарзидаги блогларни ëзиб тураман. Ишим яхши юришиб кетиши эвазига мен МХХ тавсия қилган мақолаларга изоҳ ёзишим керак. Изоҳлар мазмуни¸ асосан¸ “тинч ҳаëтимизни кўра олмаган каламушлар” деб бошланади. Балки кўзингиз тушгандир. Бунинг учун ҳақ олмайман. Туризм ширкатидаги ишларимга яшил чироқ ëқилади. Бошқа пайтларда шоу-бизнес¸ саёҳатлар ва овқат пишириш каби бошқа мавзуларда ҳам ёзиб тураман¸ дейди суҳбатдош.\nБаъзи экспертларга кўра, Ўзбекистонга троллар армияси керак эмас.\nЧунки Ўзбекистонда жамоатчилик фикрини интернет эмас, телевидение ўзгартиради.\nАммо троллар бўйича тадқиқот олиб борган Виктор Резниковнинг Озодликка айтишича, тролларнинг мақсади одамларни нимагадир ишонтириш эмас, балки уларнинг мавжуд вазият ҳақидаги фикр-қарашларини бутунлай чалкаштириб қўйишдир.


Судланаëтган инсон ҳуқуқлари фаоли очлик эълон қилди\n13 феврал куни “Серқуëш Ўзбекистоним” коалицияси раҳбари Санжар Умаров ва Фарғонадаги “Ўтюраклар” инсон ҳуқуқлари клуби раҳбари Мўътабар Тожибоевалар устидан бораëтган маҳкама жараëни давом этди.\nТожибоева устидан бораëтган суднинг душанба кунги мажлисида қатнашган Ҳюман Райтс Уотч ташкилотининг Ўзбекистондаги намояндаси Андреа Бергнинг айтишича¸ мажлис белгиланганидан бир соатча кечикиб бошланган.\n“Бугун эрталаб ҳакамнинг Мўътабарга берган биринчи саволи унинг суд материаллари билан тўлиқ танишган-танишмагани ҳақида бўлди. Мўътабар бутун суд материаллари билан танишиб улгурмаганини айтиб¸ ўзига кўпроқ вақт берилишини билдирди. Шундан сўнг ҳакам ва Мўътабар ўртасида қарийб бир соатга чўзилган мулоқот бошланди”¸ - дейди Ҳюман Райтс Уотч расмийси Андреа Берг.\n“Суд залига бир чақиртирилиб¸ бир чиқариб юборилиб¸ кун ҳам кечки соат 4га яқинлашди. Шунда бизни яна суд залига чақирган ҳакам¸ Мўътабар Тожибоеванинг суд материаллари билан тўлиқ танишишини таъминлаш учун суд мажлисида икки кунлик танаффус эълон қилинганини билдирди”¸ - деб давом этади инсон ҳуқуқлари ҳимоячиси.\nБиз чиқиб кетаëтганимизда¸ Мўътабар очлик эълон қилиши ва бугунги тушликдан воз кечганини билдирди. Тушунишимча¸ Мўътабар суд материалларини тўлиқ ўқиб чиқиши учун ўзига 10 кун вақт берилишини сўради. Ҳакам бунинг учун берган икки кун вақт¸ Мўътабарнинг айтишича¸ етарли эмас”¸ - дейди Ҳюман Райт Уотч ташкилотининг Тошкентдаги кузатувчиси Андреа Берг.\nАйни пайтда¸ душанба куни “Серқуëш Ўзбекистоним” коалицияси раҳбари Санжар Умаров устидан бораëтган маҳакама ҳам ўз ишини қисқа муддатга давом эттирди. Бу ҳақда мажлисни бевосита кузатиш учун борган¸ аммо суд залига қўйилмаган Фарғона.ру Интернет саҳифаси мухбири Алексей Волосевич гапиради.\n”Бугунги суд мажлисига Санжар Умаровнинг залга сиғиши мумкин бўлган сондаги қариндошлари келишди. Эни беш¸ бўйи 10 метрлик суд залида уч-тўртта скамейка қўйилган ва унга нари борса 20 та одам сиғади. Биринчи галда мажлисга судланувчининг қариндошлари қўйилиши лозимлиги боис¸ расмийлар “кечирасизлар энди¸ сизлар суд залига сиғмайсизлар”¸ деб инсон ҳуқуқлари ҳимоячилари ва журналистларнинг киришига рухсат бермадилар”¸ - дейди Алексей Волосевич.\nАммо Фарғона.Ру мухбирининг айтишича¸ суд мажлиси бошланганидан кўп ўтмай¸ унда ҳам навбатдаги танаффус эълон қилинган.\n“Ҳакам касал бўлиб қолди¸ деган баҳона билан суд мажлиси 15 февралга қолдирилди. Аслида эса¸ менга айтишларича¸ ҳакамга қандайдир қоғозлар олиб келиб беришган¸ қайсидир бир ташкилот маҳкама жараëнининг барча қонун ва қоидалар бузилган ҳолда ўтаëтганига нисбатан норозилик билдирганмиш. Афтидан¸ улар бундан кейин нима қилиш маъносида маслаҳатлашиш учун икки кунлик танаффус олган кўринади”¸ - дейди Алексей Волосевич.\nФарғона.ру мухбири Санжар Умаров устидан бораëтган жараëннинг қонунбузарликлар билан ўтаëтганига оид норозилик билдирилганини тилга олди. 13 феврал куни “Эътиқод маҳбусларини озод қилиш” деб номланган гуруҳ ҳам “Серқуëш Ўзбекистоним” коалицияси етакчилари Санжар Умаров ва Нодира Ҳидоятовалар¸ шунингдек инсон ҳуқуқлари фаоллари Мўътабар Тожибоева ва Норбой Холжигитовларни эътиқоди учун қамалганлар деб эълон қилди ҳамда ҳакам ва прокурорларни Ўзбекистон қонунларига амал қилиш ва бораëтган жараëнлар адолатли ва ҳалол ўтишини таъминлашга чақирди.


“Нексия-2”ни нотариусда расмийлаштириш ҳаражати қанча бўлади? - hudud24.uz\n2021, 20-Yanvar | 04:34\nБош саҳифа Янгиликлар Ҳуқуқ “Нексия-2”ни нотариусда расмийлаштириш ҳаражати қанча бўлади?\n“Нексия-2”ни нотариусда расмийлаштириш ҳаражати қанча бўлади?\n10:24 / 12-01-2021\n— “Нексия-2” русумли, 2009 йилда ишлаб чиқарилган автотранспорт харид қилдим. Энди уни расмийлаштиришга кетадиган тўлови миқдорини қандай билса бўлади? Автомашина 85 от кучига эга экан. Бир танишим 500 доллар берсанг, расмийлаштиришга ёрдам бераман, деяпти.\n— Харид қилган автомашинангиз 2009 йилда ишлаб чиқарилган бўлса, ишлаб чиқарилган вақтига қараб 7 йилдан ва ундан ортиқ бўлган автомашинани расмийлаштириш учун давлат божи учун 669 минг, герб йиғими 22300 сўм, кўрсатилган ҳуқуқий хизмат, тақиқ ва қарздорликни текширганлик учун 122 650 сум, жами 813 950 сўмни ташкил қилади.\nЎз фойдасини кўзлаб, чўнтагингизга кўз олайтирадиган виждонсиз танишларга эмас, тўғридан тўғри нотариусга мурожаат қилинг.\nСаволга Олмалиқ шаҳрида хусусий амалиёт билан шуғулланувчи нотариус Феруза Турғунова жавоб берди.\nАввалги мақолаИшончноманинг амал қилиши қандай ҳолларда бекор бўлади?\nКейинги мақолаПутин, Алиев ва Пашинян Тоғли Қорабоғ бўйича келишиб олишди


Kutubxona - Oʻlmas Umarbekov. Soʻnggi safar (hikoya) / Kiril\nSiz shu sahifadasiz: Oʻlmas Umarbekov. Soʻnggi safar (hikoya) / Kiril\nАсар номи Сўнгги сафар (ҳикоя)\nСўнгги сафар (ҳикоя)\nИстеъфодаги маёр Низомиддин ака Назаров хотини қабрини зиёрат қилиб қайтаётган эди, бирдан юрагига санчиқ турди, нафас олиши оғирлашди, узун гўштдор қулоқларига тиралиб турган антиқа телпаги остидан муздек тер худди мингоёкдек иккала чаккасидан ўрмалаб туша бошлади. Юрак санчиғидан кўра Низомиддин акани ана шу тер чўчитди. Дастрўмол олишга ҳам сабри чидамай, кафтлари билан терни сидириб ташлади. Юрак санчиғи тўрт-беш йилдан бери бор эди. Совуқ тер нимадан бўлдийкин? Низомиддин ака беихтиёр чаккаларини силади. Кафтлари яна ҳўл бўлди. Нима қилса экан? У шундай ўйлади-ю, қабристонга келганига ачинди. Қабристон соғ одамни ҳам касал қилади, юракни ўйнатиб, хаёлга минг хил нохуш фикрлар келтиради, деб ўйларди у. Шунинг учун ҳам хотинининг йилини ўтказганидан бери ўтган беш йил ичида — бугунгисини ҳисобламаганда — икки ёки уч марта келган эди.\nБугун ҳам келишни ўйламаган эди. Тонгга яқин туш кўрди. Ишдан қайтса, хотини ҳовли супураётган эмиш. «Касал одам нега турдинг?» — деб қўлидан супургини олмоқчи бўлган эди, хотини бермади: «Қўйинг, уришиб қоламиз», деди.\nНизомиддин ака бу калта, юлуқ тушдан кўнгли хира тортиб уйғонди-ю, қизи Вазира ишга кетиши билан қабристонга йўл олди. Уларнинг хилхонаси қабристон этагидаги кўрғонча ёнида эди. Бир ҳафта бурун тун бўйи ёққан қор, совуқнинг нафаси анча босилганига қарамай, ҳали эримаган, қабристон гўё оқ кўрпа остида эди. Фақат офтобрўя жойлардаги баъзи қабрларнинг устигина гуваладек қорайиб турарди.\nНизомиддин ака қўрғончага келиб, кимнинг қабри қаердалигини тахминангина эслади. Онасининг қабри қўрғончанинг шундай олдида эди. Ундан кейин кетма-кет отаси, иккита амакисининг қабри. Хотини онасининг чап томонида эди. Низомиддин ака буни тахминсиз ҳам биларди. Хотини қабрига йил ўтиши билан қабристон ёнидаги устахонада катта мармар тош буюртириб, ўзи қўйдириб кетган эди. Тош салобатли сарғиш эди. Фақат Низомиддин акага ёқмаган жойи — бу, фамилиянинг остига ўйиб солинган гул эди. Бу ҳам майли. Рассом йигит унинг «чиройли бўлсин» деган гапини ўзича тушуниб, гулнинг бир шохига кичкина қушнинг расмини ҳам ўйиб қўйган эди. Шу бачкана қуш, хотинини эслаганда, ё қабристонга келганда доим таъбини хира қиларди. Бир буздириб ташлаб, янги тош қўймоқчи ҳам бўлди, лекин Вазира кўнмади. Негадир унга худди шу гул билан қуш ёқиб қолган, ҳазил аралаш менинг қабримга ҳам шундай расмли тош қўйдирасиз, деган эди.\nҚор ёпишиб ун сепилгандек ёзувларни ҳам, расмларни ҳам бекитган тош олдида аллавақт туриб, Низомиддин ака кўчага йўл олди. Жимжит қабристон, оппоқ қор, меҳрибон кишилар, айниқса, хотинининг қабри, илк баҳор нафасини олиб келиб димоққа урган илиқ шамол эрталабдан бери дилини қамраб олган ғашликни кўтариб юборди, ўзини қандайдир мусаффо сайргохда юргандек ҳис қилди, нимжон, касалманд, аммо шикоятни билмайдиган, шу туфайли дардини ичига солиб ўлиб кетган хотини ҳам, бутун маҳаллада полвон деб ном чиқарган басавлат отаси, жиккаккина, умри тиним билмай ўтган онаси ҳам, ҳазилкаш, жаҳллари бурниларининг учида турадиган амакилари ҳам ҳозир тирикдек туюлиб кетди, хотини ўлимидан сўнг бирдан-бир азоби билан юрагига ўрнашиб олган қарилик кайфияти кўтарилди. «Жуда яхши қилдим келиб, — хаёлидан ўтказди у. — Тез-тез келиб тураман энди».\nШу хаёл, шу кўтаринки кайфият қабристоннинг панжарали, баланд темир дарвозасига етганда ҳам уни тарк этмади. Дарвозадан чиқди-ю, негадир юраги санчиб кетди. Агар совуқ тер чиқмаганда бунга унча эътибор бермасди. Мингоёқдек баданини жунжикиб чаккаларидан ўрмалаган тер уни хавотирга солди. «Дам олиш керак бир жойда ўтириб»,— деди хаёлан у.\nҚабристон дарвозасидан юз қадамча нарида ариқ бўйида чойхона бор эди. Хотини қабрига тош қўйдиргани келганда кирган эди. Қабристон ёнида бўлгани учунми, чойхонанинг қандайдир тушуниб бўлмайдиган осойишталиги, текис, сокин сув, узун тахта сўри ёнидаги танаси қучокқа сиғмайдиган, ярми қуриб, каллакланган, қолган ярми серофтоб кунлари бутун чойхонага соя бериб, салқин қилиб турадиган кекса мажнунтол уни ўшанда оғир хаёллардан халос қилган, кўнглига таскин берган эди. Низомиддин ака шу чойхонага боришга, фақат секин, юракни алдаб битта-битта қадам босиб боришга қарор қилди ва енгил тортгандек бўлди.\nЧойхонада ҳеч ким йўқ эди. Пастак ёғоч панжарали девор ёнига юпқа кул босган қор уюб қўйилган, ҳовли бўм-бўш. Сувга қараган пешойналик чорси айвонда ҳам пахталик чопон устидан калта оқ халат кийиб олган чойхоначи чолдан бошқа ҳеч ким кўринмасди.\nНизомиддин ака айвонга кириб дераза тагидаги кўрпача устига ўтирди. Телпагини ечиб, пешанаси, қулоқларининг орқасини артди. Оппоқ батист рўмолча жиққа ҳўл бўлди. «Нимадан бўлди экан бу?» — яна ўйлади у ва шу ўй билан бўлиб, чойхоначи ёстиқ, тунука лаганчада қанд, конфет ва чой олиб келиб қўйганини сезмади. Ҳўл рўмолчани чаккасига тутар экан, юз-қўли музлаб кетаётгандек бўлди. Наҳотки, бу ўлим бўлса? Беихтиёр хаёлидан ўтказди у. Илгари шундай фикр хаёлига келса, дарҳол бирон нарсага уннаб, ўзини чалғитишга ҳаракат қиларди. Ҳозир эса бундай қилмади, аксинча шу, тўсатдан келган хаёлга ихтиёр бериб, кўзларини юмган эди, чойхоначининг йўғон овозини эшитди:\n— Мазангиз йўқми? Низомиддин ака бошини кўтарди.\n— Йўқ, бир оз тер босди...\n— Чарчагансиз, — ишонч билан деди чойхоначи. — Иссиқ чой ичинг қанд билан. Ўтиб кетади. Кексайгандан кейин одам шунақа бўлади! Гоҳ ўти оғрийди, гоҳ бўти.\nПарво қилманг. Кеча манам ўлиб қоламанми девдим, юрагим санчиб. Мана, отдайман. Парво қилманг. — Чойхоначи кулди. — Ҳисоб-китоб ҳам қилиб ўтирибман.\n— Ҳисоб-китоб? — тушунмади Низомиддин ака.\n— Ҳа. Кимда нимам бор, кимга нима беришим керак. Ўлимни ўйлаган одам тинч бўлиши керак-да. Ҳайтовур ҳамма ишларим саранжом экан...\nНизомиддин ака «менинг ҳам юрагим санчиб турибди», демоқчи эди, чойхоначининг сўнгги гапи хаёлини олиб кочди. «Дарвоқе, менинг ишларим қалай? Саранжомми?» — деди хаёлан у ва юрак санчиғи ҳам, совуқ тер ҳам бу савол олдида ҳеч гап эмаслигини англади, фақат нима учун шу кунгача бу ҳақда ўйламайганига, умуман, нима учун одам бу ҳакда кексайиб, ўлим эшик қоқиб келгандагина бош қотиришига афсусланди. Масалан, унинг ўзи илгарироқ, кучга-ғайратга тўлиқ, қўли узун пайтида бу ҳақда ўйлаганида ҳаёти бошқачароқ бўлармиди? Тағин ким билади, балки ҳаёт қонуни шундайдир? Одам умрининг охирида шу саволга жавоб қидиришида, босиб ўтган йўлига назар солишида қандайдир мантиқ бордир?\nНизомиддин ака шуларни ўйлар экан, юрак санчиғини унутди, мингоёкдек ўрмалаб ғашини келтирган совуқ тер хаёлидан кўтарилди, турмуши, олтмиш беш йил ичида бошидан кечирганлари сув тўлқинларидек бешик-бешик бўлиб кўз олдидан ўта бошлади.\nУ кўпчилик қатори яшади. Бировни ноҳақ уришмади, ўзи ҳам бировдан ноҳақ уриш эшитмади. Ёшлиги шаҳарда ўтган бўлса ҳам, эсини таниб, институтга киргунича сигир-бузоқ ичида ўсди, ота касби — от-арава ҳайдади. Албатта, эрта саҳарда ширин уйқуни бузиб, ем-хашак келтиргани қишлоққа жўнаш, айниқса болалигида оғир ботарди, ўпкаси тўлиб, отасига билдирмай йиғлаб ҳам оларди. Лекин на илож, уйнинг тўнғичи, бормаса бўлмасди. Шунинг учунми, катта бўлганида сут-қатиқни ёмон кўриб қолди, ичмайдиган бўлиб кетди. Институтга кирди-ю, от-арава, сигир-бузокдан қутулди. Шаҳарда мол боқишнинг ўзи ҳам қийинлашиб кетди. Бир куни ўқишдан қайтса, отаси билан онаси ичкари хонада деразаларнинг пардаларини тушириб олиб, пул санаб ўтиришибди. Нима бўлганини у дарҳол тушунди. Югуриб оғилхонага кирди. Овқатга тўймай, доим унинг ғашига тегадиган филдек тарғил сигир ҳам, оғилхонани бошига кўтариб, ҳеч кимга тиним бермайдиган тўрт ойлик ола бузоқ ҳам йўқ эди. Улардан қутулишни болалигидан истаб келган бўлса ҳам, Низомиддин аканинг ўшанда кўнгли алланечук бўлиб кетди. Уйга кириб, бекор қилибсизлар, деди. Назир карвон индамади. Фақат кечки овқат пайти, ҳамманинг хомуш ўтирганини кўриб:\n— Мол боқиш қийин энди, — деди бўғилиб.\nУруш йиллари куйган буғдойзор, жўхоризорлар ичида, ё ўрмон этагидаги ўтзорларда битта-яримта эгасиз қолган сигир ёки бузоқни кўрар экан, Низомиддин ака ўша ҳувиллаган оғилхонасини эслаб кетарди, кўзларидан нимқоронғи хонада пул санаб ўтирган ота-онаси ўтарди ва дилини қандайдир илиқ ўксиниш қопларди, эрта саҳарда туриб, кўзларида отаси сезмаган ёш билан уйдан арава ҳайдаб чиқиш, ҳали деярли уйқуда бўлган шаҳарнинг осойишта салқини, ҳар бир ўт-ўлани таниш бўлган мол боқадиган жойлар, қулупнай, бодринг, ялпиз ҳидини анқитувчи қишлоқ, шудринг босган полизлардаги хаёл қочган пайтлари, юракни ёргудек тарс-турс овозлар — энди уни ҳаяжонга солар, болалиги, умуман, яхши ўтганлигини, кўзларида ёш мўлтираган дамларни энди дарё ёш билан ҳам қайтариб бўлмаслигини ачиниб эсларди.\nИнститутни битирадиган йили Тўқимачилик комбинатига ишга кирди ва шу йили уйланди. Тўй унга қувонч келтирмади. Тўй куни отаси қазо қилди. Ҳовлида базм, ўйин-кулги, идиш-товоқнинг тақир-туқури, ичкарида эса аза... Буни тўй тарқаб, келин билан гўшангага кирганда билди. Катта амакиси айтди. Тўй бузилмасин, деб илгарироқ айтмаган экан. Назир карвон озгина нафасим қисилиб турибди, деб каравотга чузилибди. Суюқ овқат тарқатишаётганда, хабар олишса — ўлиб ётган эмиш. Шу сабаб бўлдими, Низомиддин ака хотинини хуш кўрмай қолди. Хафа қилгани йўқ, қаттиқ гапирмади, лекин эр бўлиб бир марта эркалатмади ҳам. Мастура опа аёллик лаззатини билмай бегонадек келиб, бегонадек кетди. Низомиддин ака ўзи кўмди. Хотинининг ёш (еллик бирда) ўлганига ачинса ҳам, йиғламади, ёш келмади кўзига. Улар учта фарзанд кўришди. Тўнғич ўғиллари — Баҳриддин Бекободда инженер, кейингиси — Бадриддин Олмалиқда завод директори. Иккалови ҳам оила қуриб, ўзларидан тинчиб кетишган. Қизлари — Вазира фақат уларнинг ичида омадсиз чиқди. ТошМИда ўқиб юриб, турмуш курди. Ўқишни битирмай, эрининг кетидан чет элга кетди. Йил ўтмай ёлғиз қайтиб келди. Шу-шу отаси билан бирга. Низомиддин ака нима учун қизи эридан ажраганини билмасди. Вазира ҳам ёрилиб айтмасди. Ўзи яхши кўриб теккан эди, шунинг учун алами ичида эди. Эридан гап очилиб қолса, кўзлари ғазабдан чақнаб кетар эди. Низомиддин ака қизидан ташвишда эмас эди. Ҳали ёш, бахтини топиб кетади, деб ўзига таскин берарди. Вазира уйга қайтиб келган йили Низомиддин ака онасидан ажради. Эридан сўнг ўттиз йил яшаб, турмуш қурмай ўтган онаси унинг учун меҳр-садоқат булоғи эди. Ҳеч кимнинг ўлими Низомиддин акани бунчалик қақшатиб кетмаган эди. Узоқ вақт у ўзига келолмай юрди, уйдаги ҳар хонадан онасининг майин, меҳрибон овози эшитилиб турди. Қизининг борлиги, ўзининг анча ёшга борганлилигина уни тинчитди. Яқин одамларнинг ўлими, ёлғизликни назарга олмаган-да, Низомиддин аканинг оилавий ишлари, чойхоначи айтганидек, саранжом эди. Уни баъзан кийнайдиган нарса — хотинига муносабати эди. Отасининг бевақт ўлимига хотини мутлақо дахлдор эмаслигини у биларди. Хотинининг айби шуки, у қайната ўлган куни келин бўлиб тушди ва Низомиддин ака ўзи сезмаган ҳолда буни умр бўйи кечирмади. Агар муҳаббат қўйиб уйланганда, ким билади, турмушлари бошқача бўлармиди? Бир куни ишдан қайтганда кўрпа қавиб ўтирган онасининг ёнида бир қизни кўрди. Қиз оёкларини бир томонга йиғиштириб, тиззаларини беркитиб турган атлас кўйлагини торта-торта бошини ердан кўтармай ниманидир гапирарди. Низомиддин ака салом бериб, ўз хонасига ўтиб кетди. Ечиниб чиққанида, қиз йўқ эди. У қизнинг кимлиги билан қизиқмади ҳам. Онасининг ўзи сўради.\n— Мастура қалай? Ёқдими?\n— Қайси Мастура? — тушунмади Низомиддин ака.\n— Бояги қиз-да, Обид тоғанинг кенжаси. Анчадан бери кўрмаган эдим, очилиб кетибди лоладай бўлиб.\nНизомиддин ака елкаларини қисди. Ана шу ҳаракати масалани ҳал қилди. Ўша йилиёқ тўй бўлди. Тўйгача у бепарво юрди. Тўйнинг эртаси, отасини кўмиб келишганда, ҳовлини бошларига кўтариб йиғлаётган онаси, синглиси, қариндош-уруғларига аралашолмай, кўйлаги сингари қора пешанабоғининг бир учини тишлаб нима қилишни билмай бир чеккада жонсарак бўлиб турган хотинини кўрди-ю, унга уйланганига пушаймон еди. Йиллар ўтди, лекин бу пушаймон тарқалмади, канадек ёпишди-қолди. Фақат бир марта Низомиддин ака хотинига нисбатан меҳри товлчнганини билади. Уруш тугаб, уйга қайтган эди ўшанда у. Ойдин кеча эди. Улар ҳовлида, баланд тахта сўрида ётишарди. Низомиддин ака нимадандир чўчиб уйғониб кетди. Тун жимжит эди. Тиккага келган тўлин ой бутун ҳовлини ёритиб турарди. Мастура опа осмонга қараб тинчгина ухларди. Унинг ҳатто нафас олиши ҳам эшитилмасди. Ёстиқ билан битта бўлиб ётган қора сочлари ой шуласида зулукдек товланарди. Бўйнигача тортилган юпқа чойшаб остида нозик, хушбичим бадани аниқ сезилиб турарди. Низомиддин ака беихтиёр тикилиб қолди, бағрига босгиси, узун, қуюқ қошлари, кичкина қулоқлари аралаш юз-кўзларидан ўпгиси келиб, ёнбошига ағдарилганда, хотини кўзларини очди.\n— Нима қиляпсиз? — сўради хавотирланиб.\n— Сенга қараяпман.\nНизомиддин ака бошини қимирлатди.\n— Яхшисан... чиройлисан...\nХотини касал одамдек оҳиста жилмайди, кўзларида ёш йилтираб кетди.\nБу воқеа уларни яқинлаштирган бўлди, лекин бари-бир Низомиддин аканинг дилидан совуқлик кўтарилмади. Ёлғиз қолибгина, унга ачина бошлади. Аввало, уйланмаслиги керак эди. Уйландими, унга яхши қараши керак эди.\nБуни у энди, қариганда тушунди. Ундаги хотинига бўлган совуқлик, тўғрироғи, бефарқлик бошқа аёлларга ҳам тарқалди. Шунинг учун у хотинига хиёнат қилгани йўқ. Фақат бир марта бир аёлга нисбатан кўнглида илиқлик пайдо бўлган эди. Буни ҳам у энди, қариганида, ҳаётини бир-бир кўз олдига келтира бошлаганида англади.\nБу воқеа Белоруссияда бўлган эди. Пуховичи деган жойда унинг ротаси душманни қувиб бораётиб, Горин дарёси олдида тўхтаб қолди. Немислар кўприкни бузиб кетишган эди. Низомиддин ака шу кўприкни, унинг ёнидаги қоғоз ёпиштирилган деразалари дарёга қараган болохонали ёғоч уйни бутун тафсилоти билан эслади. Уй сув ювиб қиялашган силлиқ қирғокдан беш-олти қадамгина нарида бўлиб, ундаги илон изидек ёлғиз оёқ йўл дарёга чузилиб тушган эди.\nМоғор босган пайраҳа том, унинг тепасида чириган, дон чўқилаётгандек эгилиб, тумшуғи томга тегиб турган тунука хўроз, уйнинг кўча томонида қирқиб ташланганиданми ё кўприк портлаганида узилганиданми, ерга тегай-тегай деб осилиб турган электр сим, зинапояли остона ёнида нам тортиб ётган арава шотиси ҳозиргина кўргандек кўз олдидан ўтди.\nЯнги кўприк солиш ҳақида энди буйруқ бермоқчи бўлиб турганида уй томондан аёл кишининг овози келди. Низомиддин ака ёнига ўгирилди. Остона олдида бола кўтарган бир ёш аёл турарди. Қирғоққа яқинлашиб унинг гапларини эшитди. «Дарё чуқур эмас, агар уйнинг тўғрисидан тушил-са ўтиб кетиш мумкин», — деди аёл.\nНизомиддин ака у кўрсатган жойдан дарёга тушиб, нариги соҳилга ўтди. Сув белидан келди. Танклар ўтиши мумкин эди. Лекин бу жойнинг бир қалтис томони бор эди. Дарёдан кўтарилаётганда танклар уйга тегиб, бузиб кетишлари мумкин эди. Ёғоч уйнинг бир жойи бузилди — бутун уй бузилди, деган гап. Низомиддин аканинг боши қотди. Худди унинг хаёлини сезгандек:\n— Ўйламанг, уй бузилса бузилар, — деди аёл. — Мен... — унинг юпқа лаблари титраб кетди, — розиман...\nНизомиддин ака унга миннатдорлик билан қаради-да, дарё томон югуриб кетди. Ўтиш ҳақида буйруқ бериб, яна аёл ёнига қайтиб келди.\nАёлдаги нимадир, узун, тўпиғига тушиб турган рангсиз кўйлагими, онасиники сингари кўм-кўк кўзларини шовқин-сурон билан дарёдан ўтаётган танклар, солдатларга катталардек вазмин тикиб, ўрта бармоғини сўриб турган ориқ болами, унга ёқиб қолган, бир дақиқа бўлса ҳам тинчлик ҳузурини бағишлаган эди...\nУ кутгандек, биринчи танк оқ уйнинг бурчагини сидириб кетди. Аёл беихтиёр қичқириб юборди. Аммо уй мустаҳкам экан, бир қимирлади-ю, жойидан қўзғалмади. Бошқа машиналар эҳтиётлик билан шу ердан ўта бошлади.\n— Эрим қурган, — деди ўзини босиб олиб аёл.\n— Қаерда у? — беихтиёр сўради Низомиддин ака.\n— Ҳалок бўлган... ўтган йили... — деди аёл ва боласини маҳкамроқ бағрига тортди.\nНизомиддин ака ўзини ноқулай сезиб, боланинг бошига қўлини қўйди.\nБола бошини олиб қочиб, онасининг елкасига ёпишди.\n— Ваня... Иван... — деди аёл маъюс кулимсираб.\n— Менинг ҳам ўғлим бор...\n— Каттами? — сўради аёл.\nНизомиддин ака ҳисоблай бошлади:\n— Тўрт ёш бўлиб қолди. Лекин кўрганим йўқ. Танимаса керак мени...\n— Танийди... Омон бўлсангиз бўлди...\nИккалови жим қолишди.\nБутун рота ўтиб бўлгач, Низомиддин ака аёлга қўлини узатди.\n— Раҳмат. Катта ёрдам бердингиз...\nНизомиддин ака унинг озғин қўлини қўллари орасига олар экан, юрагини нимадир тимдалаб кетди. Вужудини раҳм, миннатдорликдан ҳам юксак бир ҳис, илиқ бир ҳаяжон қоплаб олди ва нима дейишини билмай илжайди. Ноқулай вазият анча давом этди шекилли:\n— Кутиб қолишди, — деди аёл қўлини тортиб. Унинг майин, меҳр тўла овози уни ўзига келтирди.\n— Таня... — деди аёл ва ер остидан унга қараб қўйди.\n— Таня, уйингизни тузатиб берамиз. — Низомиддин ака боланинг пешанасидан ўпди. — Албатта тузатиб берамиз!\nАёл оҳиста бошини қимирлатди.\nМинск шаҳри озод қилингач, Низомиддин акалар полки резервга ўтди. Имкониятдан фойдаланиб, Низомиддин ака иккита солдатига Пуховичига бориб келиш учун рухсат олди. Улар бир ҳафта ичида уйни тузатиб қайтишлари керак эди. Ротада элликларга борган чимкентлик Шекен Омонкулов деган солдат бор эди. Низомиддин аканинг бу, ҳарбий ишга уқуви йўқ одамга раҳми келиб юрарди. «Оқсоқол», — дер эди ҳам ҳурмат, ҳам ҳазил аралаш уни доим. Оқсоқолнинг бешта фарзанди бўлиб, ҳаммаси қиз эди.\n— Ширақ, — дерди оқсоқол ҳам ўзини яқин тутиб Низомиддин акага. — Мени немис аз жерге солсангши. Ўлиб-нетиб кетсам, бешов қиз не қилади?\nНизомиддин ака Пуховичига шу оқсоқол билан сибирлик бир полвон йигитни жўнатди. Аёлга ярим қоп озиқ-овқат ҳам бериб юборди. Аммо уларни кейин кўриш насиб қилмади. Брест яқинида Низомиддин ака сонидан ярадор бўлиб, Минскка жўнатилди. У ердан уиига қайтди. Лекин ҳарбий хизматдан уни бўшатишмади. Област ҳарбий комиссариатида ишлади. Шу ердан истеъфога чиқди.\nНизомиддин ака дарё лабидаги воқеани эслар экан, кўз олдидан Пуховичига жўнатилган солдатлар ўтди. Уйни тузатиб беришдимикан улар? У шундай ўйлади-ю, ҳаётидаги энг носаранжом иши шу эканини тушунди. Оқсоқол ҳам, сибирлик йигит ҳам ишончли одамлар эди. Бунинг устига улар солдат эди. Буйруқни бажармасдан иложлари йўқ. Аммо урушда нималар бўлмайди? Шу фикр бутун вужудини бўшаштириб юборди. Кейин аёл хаёлидан ўтди. Таня... Татяна... Тирикмикин у? Тирик бўлса, қандай экан ҳозир? Низомиддин ака қанча ҳаракат қилмасин, ўшанда ҳали ўттизларга бормаган, олтин соч, зангори кўз аёлни бошқача тасаввур қила олмади. Бунинг зарурати ҳам йўқ эди. Унинг учун ҳозир энг муҳими кечикиб ёдига тушган қарзидан кутулиш, уйи бузилган бевани ва унинг ўғлини бахтли кўриш эди.\nУ шундай қарорга келди-ю, тунука лаганчага чўнтагидаги бор тангаларини ташлаб, чойхонадан чиқди. Эртасига эрталаб эса аеропортга йўл олди. Оқшом пайти у Минскка кўнди. Қанча ошиқмасин, Пуховичига қоронғида кириб бо-ришга оёғи тортмади. Кўнгли негадир нотинч бўлиб кетди. Шу нотинчлик билан меҳмонхонада ётолмай кўчага чиқди.\nУруш вайроналаридан Минскда асар ҳам қолмаган эди. Телевизорда урушдан кейин қад кўтарган янги Минскни кўп кўрган бўлса ҳам, кўз олдида пайдо бўлган баланд бинолар, кенг, кафтдек текис кўчалар, турна қатор ўтиб турган машиналар уни ҳайратга солди. Янги Минск бунчалик деб, у кутмаган эди.\nEрта тонгда такси ёллаб Пуховичига жўнади. Тушга яқин шофёр келдик, деди. Аммо у тушган жой эски Пуховичи эмас, бутунлай ўзгарган, катта шаҳар эди. Бу жой Пуховичи эканлигини йўл ёқасидаги ўрмондан ва шаҳарни қоқ белидан кесиб ўтган дарёдан билди. Горин эди дарёнинг номи.\nНизомиддин ака шаҳарга кирмай, машинани катта йўлда қолдириб, ўрмон томон йўл олди. Кўприк шу ўрмоннинг этагида эди. Ўрмон ўзгармабди. Фақат дарахтлар катта бўлиб кетибди. Буниу қайинлардан билди. Ўшанда улар ёш эди, ҳимоясиз эди... Ўрмондан чиққанда битта арава сиғадиган тор ёғоч кўприк кўринди. Улар душманни қувиб келган асосий йўл шу ердан ўтарди. Энди эса арава йўли бўлиб колибди. Низомиддин ака кўприкка келди-ю, юраги бирдан шувиллаб кетди. Дарёнинг нариги соҳилида ҳеч қандай уй йўқ эди. Унинг ўрнига ёш қайинлар ўтказилган эди. У ўз кўзларига ишонмай, кўприкдан ўтди. Уй йўқ эди. Минг хил фикр хаёлига келди. Аввал солдатларни келишмаган, деб ўйлади. Аммо бунга ишонмади. Кейин Таняни ўрмоннинг нариги томонида қад кўтарган янги уйлардан бирига кўчиб чиққан, деб фараз қилди. Кошки эди шундай бўлса? У шундай ўйлади-ю, шунча йил ичида хат ёзмаганига ачинди. Лекин Танянинг исмидан бошқа ҳеч нарса билмаганини эслаб ўзини койиди.\nНега ўшанда фамилияси, адресини ёзиб олмади? Нега оқсоқолга хат ёзмади? Ахир унинг фамилиясини биларди-ку?!\nШу хаёллар билан кўприк устида анча туриб қолди. Олисда отлик арава кўринди. Низомиддин ака уни кутди.\nАрава кўприкка яқинлашганда, устида ўзи тенги мўйсафид оёқларини осилтириб ўтирганини кўрди.\n— Кечирасиз, шу ерликмисиз? Мўйсафид отнинг жиловини тортди.\n— Манави ерда ёғоч уй бор эди... Мўйсафид уни гапиргани қўймади.\n— Биламан, Гиловичлар туришарди. Ўтган йили бузиб ташлашди. Ким керак эди?\n— Таня, — секин, кўрқув аралаш сўради Низомиддин ака.\n— Э, Татянами? Ўлди у. Икки йил бўлди.\nNizomiddin aka boʻshashib ketdi. Tomogʻiga kelib tiqilgan yigʻini zoʻrgʻa tutib, koʻprik panjarasiga suyandi.\n— Тириклигида шунча илтимос қилишди, янги уйга кўчиб ўт, деб. Ўтмади, — гапида давом этди мўйсафид. — Яхши аёл эди марҳума. Шу ерда ўламан, деб туриб олди. Шу ерда ўлди.\n— Ўғли-чи? Ўғли бор эди-ку? — сўради Низомиддин ака.\n— Бор ҳали ҳам. Иван Федорович, — деди мўйсафид. — Ҳарбий учувчи. Уйланган. Қизи бор, Таня. Онасининг ҳурмати учун шундай исм қўйган. Ҳар йили кузда келиб кетади.\n— Қабрини билмайсизми?\n— Нега билмас эканман? Биламан. Ҳов анави, қайинзорнинг этагида қабри. — Мўйсафид дарёнинг ўнг соҳилидаги кичик ўрмонни кўрсатди. — Ғалати аёл эди марҳума. Қабристон бу ёқда қолиб, икки солдат кўмилган жойга кўмасизлар, деб васият қилган экан. Ўша жойга кўмдик.\n— Иккита солдат? — ҳайрон бўлиб сўради Низомиддин ака.\n— Ҳа, уйини тузатиб берган иккита солдат.\n— Улар ўлганми?\n— Ҳалок бўлишган. Уйни тузатиб кетишаётганда минага дуч келишган. Иккалови ҳам ўша заҳоти ўлган. Татяна ўзи кўмган уларни. Ҳов ана. Қабрлари шу ердан ҳам кўриниб турибди. Мана энди ўзи ҳам ётибди уларнинг ёнида. Сиз ким бўласиз?\n— Мен... мен ҳам шу ерда жанг қилганман, — деди бўғилиб Низомиддин ака ва бўшашганича мўйсафид кўрсатган ўрмон томон оҳиста юриб кетди.\nЯқинда қад кўтарган кичкина қайинзор этагида учта қабр ёнма-ён турарди. Четда оқсоқол — Шекен Омонқулов қабри, ўртада — сибирлик полвон Иван Стародуб, унинг ёнида Таня... Татяна Гилович... Учаловининг қабри устида қизил рангга бўялган темир юлдуз. Низомидтсин ака кўзларидан ёш қуйилиб лабларига тушганини сезмади. Узоқ турди қабрлар ёнида. Ҳазилкаш оқсоқолни кўз олдига келтирди, сибирлик полвон йигитни... Ачинди уларга, айни вақтда кўнгли ғурур билан тўлди. Ваъдаларининг устидан чиқишибди, уни ёлғончи қилиб қўйишмабди. Кейин Таняни кўз олдига келтирди. У уйи ёнида боласини кўтарганича меҳр ва умид билан ҳамон унга тикилиб тургандек эди...\nБелоруссияда у беш-олти кун қолиб кетди. Брестда бўлди, Минскда. Жанг билан босиб ўтган йўлларини бир бошдан эслади. Урушнинг барча кулфатлари, жангчиларнинг матонати акс этган Хатинда бўлди. Қаерга бормасин, ҳамма ерда Танянинг мовий кўзлари хаёлидан кўтарилмади. Бу кўзларни у энди мутлақо унутмасди.\nҲаётининг сўнгги дамларигача энди бу кўзлар солдатлик ва одамийлик бурчига содиқ қолган жанговар ўртоқлари — оқсоқолни, сибирлик полвон йигитни эслатиб турарди.\n«ИЛ-18» самолёти хирмонга ёйилган пахтадек булутлар устидан Тошкент томон учиб борар экан, Низомиддин аканинг вужуди алам ва айни вақтда чексиз ғурур билан тўла эди. Шу алам ва ғурур билан у олис сафар олдидан дилини хира қилган санчиқни ҳам, сийрак сочлари орасида мингоёқдек ўрмалаган совуқ терни ҳам унутиб юборди.\n"http://www.kutubxona.com/wiki/index.php?title=Oʻlmas_Umarbekov._Soʻnggi_safar_(hikoya)_/_Kiril&oldid=13066" dan olindi


Effect.uz сайтининг судланаётган уч журналистидан бири Озодликка сайт раҳбарияти суд жараёнига оид маълумотларни очиқлашдан тийилиб туришни тавсия қилганини билдирди.\n6 ярим йилга озодликдан маҳрум қилинган сурхондарёлик блогер ишини батафсил ёритган Effect.uz сайти ўз журналистларининг судланаётгани тўғрисида бирорта ҳам маълумот, ҳатто Олий суднинг 27 май кунги баёнотини ҳам эълон қилмади.\nEffect.uz сайти бош муҳаррири суд ишига оид хабарларни бермай туриш тўғрисидаги қарорни ўзи қабул қилганини билдирди.\n27 май куни Қашқадарё вилоят судида Effect.uz сайтининг уч журналисти: Ҳ. Аҳмедов, А. Нуримбетов, ва Э. Тожибоевлар устидан суд жараёни бошланди.\nОлий суд матбуот хизматининг маълум қилишича :\nҲ. Аҳмедов ҳокимият вакилига ёки фуқаровий бурчини бажараётган шахсга қаршилик кўрсатишда (ЖК 219-модда) ва тергов қилишга ёки суд ишларини ҳал этишга аралашишда (ЖК 236-модда) айбланмоқда.\nА. Нуримбетов туҳмат қилишда (ЖК 139-модда), ҳақорат қилишда (ЖК 140-модда), ҳокимият вакилига ёки фуқаровий бурчини бажараётган шахсга қаршилик кўрсатишда (ЖК 219-модда) ва тергов қилишга ёки суд ишларини ҳал этишга аралашишда (ЖК 236-модда) айбланмоқда.\nЭ. Тожибоев туҳмат қилишда (ЖК 139-модда), ҳақорат қилишда (ЖК 140-модда), ҳокимият вакилига ёки фуқаровий бурчини бажараётган шахсга қаршилик кўрсатишда (ЖК 219-модда) ва тергов қилишга ёки суд ишларини ҳал этишга аралашишда (ЖК 236-модда) айбланмоқда.\nСуднинг навбатдаги мажлиси 31 май куни ўтказилиши хабар қилинди.\nДастлабки суд мажлиси тафсилотлари Олий суд матбуот хизмати хабарида очиқланмаган. Уларни очиқлашни судланувчилардан бири, журналист Элёрбек Тожибоев ҳам очиқлашни истамади.\n“Сайтимиз раҳбарияти суд иши билан боғлиқ маълумотларни журналистлар ва блогерлар билан бўлишмай туришни тавсия қилган”, деди журналист.\nБоз устига, Элёрбек Тожибоевнинг айтишича, 27 май кунги суд мажлисида судланувчилар судьяга маҳкама жараёнини оммавий ахборот воситалари ходимлари учун ёпиқ тарзда ўтказишни сўраб илтимоснома киритган.\nБуни журналист “шундай қилмасак, блогерлар ҳаммаси келиб олар экан, уларнинг дарди контент яратиш холос”, деб изоҳлади.\nЭлёр Тожибоевнинг айтишича, судланаётганлар (ўзи ва икки ҳамкасби) ҳибсда эмас: учаласи ҳам Қаршидаги меҳмонхоналардан бирида яшамоқда, меҳмонхона пулини улар ишлайдиган сайт тўлаяпти.\nЭлёр Тожибоев, шунингдек, Озодликка адвокати йўқлигини билдирди. “Адвокатларга ишончим йўқ. Ўзим ҳар қандай адвокатдан кам эмасман, ўзини ўзим ҳимоя қилиб оламан”, деди. Бироқ оқланишига ишончи йўқдай кўринди: “қамаб юборишса керак”, деди.\nСудланувчи Элёр Тожибоев ўзига нисбатан эълон қилинган айблов тафсилотларини очиқлашни истамади. “Сатторийга боғлиқ бўлса керак-да. Унинг ишини тинимсиз ёритдикку!” деди.\nEffect.uz сайтининг уч журналисти устидан суд бошлангани ўзбек сайтларининг ҳам назаридан четда қолди. Етакчи маҳаллий нашрлар Олий суд матбуот хизматининг 27 май кунги хабарига ҳам ўрин бергани йўқ.\nEffect.uz сайти журналистлари борасида ўтган ой қилинган мурожаатга жавобан Агентлик матбуот хизмати ходими Аҳмад Юсупов “кечга яқин жавоб тайёрлаб қўйишини” айтган, бироқ айтилган вақтда “раҳбарият бу масала бўйича расмий хат билан мурожаат қилишингиз лозимлигини билдирди”, дейиш билан чекланган эди.\n27 май куни Қашқадарё вилоят судида суди бошланган уч журналистдан иккиси Акбар Нуримбетов ва Элёр Тожибоевлар устидан жиноят иши очилиб, қидирувга берилгани 7 апрелда маълум бўлган эди.\nБош прокуратуранинг 6 апрелдаги баёнотида бу икки журналист устидан Жиноят кодексининг 236-ва 219-моддалари билан жиноят иши қўзғатилгани айтилган.\nФарғоналик Элёр Тожибоев шу йилнинг 12 январида Термиз туман судида бир фуқаро устидан кўрилган ишни ёритишда қатнашганини, бироқ прокуратура баёнотида айтилганидай, ҳамкасби билан судьяга ҳеч қандай босим ўтказмагани, буни ўз вақтида эълон қилинган видеода ҳам кўриш мумкинлигини билдирган эди.\nЭлёр Тожибоевнинг ҳамкасби, навоийлик Акбар Нуримбетов Бош прокуратура баёноти ортидан ижтимоий тармоқларда ўз баёнотини эълон қилган.\nEffect.uz сайти журналистлари устидан бошланган суд Сурхондарё вилояти билан боғлиқ бу йилги биринчи иш эмас. Уч журналистнинг иши нима учун Қашқадарё вилоят судида кўрилаётганини Олий суд ўз баёнотида изоҳламаган.


Гулдан нозик, тоғлардан кучли | huquqburch.uz\nСен шуъласен, ул шуълага мен қулдурмен.\nАёл ҳилқатига гўзал таърифлар туганмасдай. Гарчи феъли ҳам, ўзи ҳам баҳорга менгзалса-да, баъзан тушуниксиз туюлса-да… Агар у бўлмаганида буюклар, ботирлар туғилмас эди, шоирлар яралмас эди, муҳаббат қасрлари қурилмас эди…\nАслида қиз фарзанд туғилгандаёқ отасига нодир туҳфа бўлади. Яъни, ҳадисларда айтилганидек, ҳатто биргина оқила қиз ўстирганга жаннат ваъдаси бор. Турмушга чиққач эса улар эрларига омонатдорлик лавозимини берганки, омонатга хиёнат қилмаганлар чин мўъминлардандир. Оқила аёл умрини яшаб ўтиш чиндан катта мукофот. Айниқса, унинг ҳам адаб, ҳам касб-кор, илму маърифатда беназир бўлиши эса жамият ривожи йўлида олтин кўприкдир.\nБеихтиёр машҳур ривоят ёдга тушади: бир фақир киши донишманд ҳузурига борибди. – Менинг ўғил ва қиз фарзандим бор. Аммо уларнинг ҳар иккисини илмли қилиб вояга\nетказишга қурбим етмайди. Қай бирини ўқитай?\nДонишманд унга қиз фарзандини ўқитиш ҳақида маслаҳат берибди. Сабабки, агар ўғлига таълим берса, фақат бир кишини илмли қилган, қизини ўқитса, бутун авлодига таҳсил берган бўлур экан…\nДарҳақиқат, истаймизми, йўқми, дебоча зиё – онадан. Оқ сутию алласига қўшиб, илоҳий сўз сеҳрини ўргатган ҳам шул зот. Тили сўзга дўна бошлаган фарзандига борлиқни танитган ҳам, ул. Болаларча туганмас саволларига бир-бир жавоб берадиган ҳам. Агар она маърифатли бўлса, сўзнинг қудратию уволини мурғак вужуд ҳис қила бошлайди, борлиқнинг қонуниятларини осон ўзлаштиради, илк саволларининг илмий жавобларини топа билади. Агар она саводсиз бўлса-чи? Бола туғилгандаёқ бўшлиқда қолади. Пойдевори бўш бинонинг қад рости эса даргумондир. Шу боис ҳам даҳолар оналари хусусда суриштирсангиз, албатта, илму фасоҳати юксак аёллар бўлиб чиқади. Бу қонуниятни яхши билган халқимиз азалдан хотин-қизларнинг таълим олишига эътиборли бўлган.\nАёлларнинг оналик мақомию рафиқалик адаби, фарзандлик меҳри ҳақида кўп ва хўп гапирилган. Шу ўринда бу соҳир қалб эгаларининг тарихимиз сўқмоқлари аро жамиятда тутган ўрни ҳақида баҳоли қудрат фикр юритсак. Аввалбошдан айтиш жоиз, узоқ мозийда хотин-қизлар орасида ҳам динни чуқур билган, фиқҳ илмида мукаммал, ҳадисшунос, шариат қонун-қоидаларидан пухта хабардор момоларимиз номлари кўплаб учрайди.\nМанбаларга назар солсак, XII асрда тўлиқ исми Алоуддин Абу Бакр ибн Аҳмад ал-Косоний бўлган, «Малик ал-уламо» (олимлар подшоҳи) дея шарафланган буюк фиқҳшунос яшаган. Ҳар қандай фиқҳий масалаларнинг тугал ечимини топа олган олим турли илмий баҳсларга таклиф этилган. Ана шундай мунозаралардан бири Рум диёрида бўлади. Аллома Шаъроний тахаллусли кишининг анчайин хом фикрига чуқур исботи билан эътироз билдиради. Аммо ўз қарашини бир ёқламалик билан ҳимоялашда давом этаётган ўша кишидан табиатан қизиққон бўлган олимнинг ғазаби келиб, қўлидаги қамчи билан музокарадошини тартибга чақиришга уринади. Қамчи аралашган илмий баҳсдан Рум подшоҳига арз қилинади. Аммо гарчи бироз тезлиги бўлса-да, чуқур илмли бу алломадан воз кечиб бўлмасди. Шунда доно вазирнинг маслаҳати билан подшоҳ Алоуддин Косонийни Ҳалаб юртига элчи қилиб юборади. Шу-шу, олим умрининг охирига қадар ўша шаҳарда яшаб қолади.\nХўш, бу воқеани айнан келтиришдан мурод не дерсиз? Гап шундаки, чала, хом-хатала фикрларга аёвсиз, муросасиз муносабатда бўлган аллома билан суҳбатдош – ёр бўлиш учун камида унинг ўзичалик ақлу заковат керак. Яъни, бу ўринда алломанинг аёли зеҳнияти ҳақда тасаввур пайдо бўлади.\nАлоуддин Косонийнинг рафиқаси – Фотима бинти Алоуддин ас-Самарқандий фиқҳ илмида беназир бўлган. Тарихий манбаларнинг гувоҳлик беришича, аёл фиқҳ ва ҳадис илмида, ҳуснихатда турмуш ўртоғидан қолишмаган экан.\nКосоний ўз даврининг улуғ мударрисси Алоуддин Самарқандийга шогирд тушиб, унинг китобларидан бирига шарҳ ёзади ва уни устозига туҳфа қилади. Китоб олимга манзур келиб, обрўли совчилар воситасида қизини шу шогирдига никоҳлаб беради. Оила қурилганидан сўнг Алоуддин Косоний, Алоуддий ас-Самарқандий ва Фотима бинти Алоуддин ас-Самарқандий биргаликда фатво беришган экан. Демакки, бу аёлнинг илмига ҳурмат билан ёндашилганки, унинг маслаҳати, фикри отаси ва турмуш ўртоғи томонидан инобатга олинган.\nКейинчалик биз юқорида тилга олиб ўтган воқеа юз бергач, Фотима бинти Алоуддин ас-Самарқандий турмуш ўртоғи билан бир умр Ҳалабда яшаб қолади. Табиатан ноҳақликка муросасиз ва қизиққон эри умр бўйи унинг кўнглига қарагани ва баҳсли мавзуларда маслаҳатлашгани манбаларда зикр қилинади.\nКелинг, бир лавҳа келтирайлик. Ҳикоя қилинишича, кунлардан бир куни ватанини соғинган Косоний юртга қайтишга ҳозирлик кўра бошлайди. Ҳатто ҳукмдор Нуриддин аз-Зангийнинг қолишини сўраб, қилган илтимосини ҳам рад этади. Шунда подшоҳ олимнинг рафиқасига хат юбориб, турмуш ўртоғини Ҳалабда яшашга кўндириб беришини сўрайди. Буни қарангки, рафиқасининг илтимосини инобатга олиб, аллома бутун умр ўша шаҳарда қолади. Бу икки фиқҳшунос аллома бугунги кунда Ҳалабдаги «Эр-хотин қабри» номи билан машҳур бўлган қабристонга дафн қилинган.\nШунингдек, Фотима бинти Алоуддин ас-Самарқандий илми, салоҳияти билан ўз даврининг «Малик ал уламо»сига муносиб ёр бўла олгани таҳсинга сазовордир. Биз одатда даҳоларнинг онаси ёки шунчаки рафиқаси бўлгани учун аёлларга ҳурмат кўрсатамиз, гўё. Мана шу ҳурматнинг ёнига улуғ алломага муносиб аллома бўлгани учун деган эҳтиромни ҳам бемалол қўллаш мумкин.\nАёллар борасида бироз «зиқнароқ» тарихимиз қатларини қайирсак, аллома хотин-қизлар ҳақида маълумотлар учратамиз.\nАёл – бунёдкор. Биргина Темурий маликаларнинг ўзинигина келтиришнинг ўзи кифоя. Сароймулкхонимдан тортиб, Зебуннисобегимгача ва ундан кейинги даврларда ҳам аёлларнинг турли иншоотлар, мадрасаю мақбаралар, боғлар барпо этишгани маълум. Кўплаб ривоятларга сабаб бўлган Сароймулкхоним мадрасаси эса бу борада алоҳида эътирофга лойиқ. Чунки у Амир Темурдан ижозат сўраб, ўз маблағи ҳисобидан, яъни Қозонхон совға қилган бир жуфт олмос кўзли балдоғининг пулига мадраса қурдиради. Хоссатан қурилиш жараёнлари ва кейинчалик у ерда таҳсил олган толиби илмларга маликанинг турфа ҳомийлиги ҳақида халқ орасида кўп ривоятлар тарқаган. Ушбу мадраса замонасининг жуда маҳобатли ва машҳур таълим даргоҳларидан бири бўлган.\nАёл – тарихчи. Бу борада Гулбаданбегим энг муносиб вакилдир. «Ҳақгўй отанинг – ростгўй қизи» дея таъриф бериладиган бу аёл «Ҳумоюннома»си билан тарих зарварақларидан алоҳида ўрин эгаллади. Сабабки, отаси давридан бошлаб, ўзи яшаган замонгача рўй берган воқеалар, кўрган-кечирганларини маҳорат билан тасвирлади, шу орқали мозийнинг кўплаб нуқталари ойдинлашди.\nАёл – давлат арбоби. Машҳур саёҳатчи Ибн Баттута ўз китобида Амир Темур саройида бўлгани ва кўрган-кечирганлари ҳақида ёзаркан, Сароймулкхонимни алоҳида таърифлайди. Энг қизиғи, олиб келинган туҳфалар орасида қизил кимхоб Соҳибқиронга манзур бўлгани ва бу ҳақда рафиқаси билан фикрлашгани тасвирланади. Эрнинг вазири – хотин, дейди халқимиз. Гарчанд расман бўлмаса-да, зукко ва донишманд рафиқалар подшоҳлар учун ҳамиша давлат ишларида маслаҳатчи бўлишган.\nАёл – жангчи. Аслида баҳодирлик юртимиз аёлларининг қонида бўлса ажаб эмас. «Алпомиш» достонида Барчинойнинг алплар билан олишиб, ҳаммасининг курагини ерга теккизгани, афсонавий Тўмариснинг Ватан ҳимояси учун жангга киргани бунинг ёрқин далилидир. Қолаверса, Қурбонжон Додхоҳнинг от устида жангга киргани, Ватан, халқ озодлиги учун курашгани аёл фитратидаги яна бир тилсимни очади. Ҳатто ўз дилбанди – ўғлини дорга осишаётганини кўриб ҳам олий мақсадидан воз кечмаган бу саркарда аёл жасорати, тоғдан кучли бардошига ёмби далилдир…\n– Эна-эй-й! – деб ҳайқирди. – Жоним энам!..\n– Болам! – деди додхоҳ. Овози бир лаҳза титраб кетди-ю, шу ондаёқ мардона, қаҳрли тус олди. – Болам! Шаҳид ўлмоқ бизга мерос! Ота-боболаринг ҳам душман қўлида ўлган! Алвидо, болам! Берган сутим оқ бўлсин!..\n(Хайриддин Султоновнинг «Бунчалар ширинсан,\nэй аччиқ ҳаёт!»ҳикоясидан)\nЯқинда ҳиндистонлик бобуршунос олим билан суҳбатлашганимда тадқиқотчи бобурий маликалар ҳақида гапира туриб, «Улар шоира, олима, хушхулқ ва баҳодир аёллар бўлган» деди. Энг охирги таъриф диққатимни тортди ва бу ҳақда кенгроқ маълумот сўрадим. Айтишича, темурийлар давлатидаги анъанага биноан бобурий маликалар худди бугунги мактаблардаги каби муайян соатларда зарур сабоқларни олишган. Мисол учун, тарих, фиқҳ, адабиёт илмидан. Эътиборлиси, булар сирасига жанг санъати-да кирган.\nАёл – мураббий. Жаҳон Отин Увайсий – нафақат оддий хотин-қизларни, балки хоннинг рафиқаси, кейинчалик Нодирабегим номи билан тариху адабиётдан муносиб жой олган шоиранинг устозидир. Нақл қилишларича, таъби назми юқори бўлган Амирий гўзалликда танҳо рафиқасининг шеъриятидан кўнгли тўлмайди. Ва, Увайсийни унга мураббийликка тайинлайди. Орадан бироз вақт ўтгач, ўзи билан қолишмай мушоира қилаётган жуфтининг фасоҳатига қойил қолиб, Увайсийнинг сабоқларидан мамнун бўлади.\nБугунги кунда гендер тенглик туфайли ижтимоий ҳаётда аёллар кириб бормаган соҳа қолмади ҳисоб. Шу ўринда, айрим фикрларимни баён этмоқчиман. Гендер тенглиги, дея аллақандай мезонларни кўрсатаётганларга бир аёл сифатида айтгим келади. Бизда илмдан хабардор ҳеч бир киши аёл ҳуқуқини поймол қилмаган, аксинча, унинг имтиёзларини қўллай билган. Аллоҳнинг омонатига хиёнат қилмаган. Ҳануз миллий характеримизга сингиб кетган шу хусусият сабаб ҳам рози-ризолик асосида илмни Чину мочиндан бўлса ҳам излаётган хотин-қизларимизнинг сони кўп. Жамиятнинг нозик хилқат вакилларига оғирлик қилмайдиган жабҳаларида улар ўз маҳоратларини намойиш этишмоқда. Ҳатто сиёсий ҳаётда ҳам аёлларнинг ўз ўрни бор. Президентимизнинг шу йил 8-март халқаро хотин-қизлар айёми муносабати билан ўтказилган тантанали тадбирда сўзлаган нутқидаги қизларнинг билим олиши, олий таълим муассасаларига қабул қилиниши учун алоҳида имтиёзлар беришили ҳақидаги гаплари, айниқса, қувонарлидир.\nЭнг асосийси, аёл фитратида илмга, касбу корга бўлган кучли хоҳиш ва маҳоратнинг мавжудлигини момоларимиз исботлаб туришибди. Уларнинг ибрат мактаби йўлларимизни ёритгувчи маёқ бўлиши шубҳасиз.


Бугун катта жанг\n19 ноябрь, 2016, 11:00\nБугун АҚШнинг Невада штати Лас-Вегас шаҳридаги T-Mobile Arena мажмуасида ташкил этиладиган профессионал бокс кечасида ўнта жанг ўтказилади.\nКечанинг марказий жанги профессионал бокс мухлислари ва мутахассислари эътиборида турган учта йўналиш бўйича чемпионлик камари учун ўтказиладиган россияоик Сергей Ковалёв ва америкалик Андре Уорд ўртасидаги тўқнашувдир.\nПрофессионал боксда ўттизтадан жангда зафар қучган бу икки енгилмас боксчи россиялик чарм қўлқоп устасига тегишли бўлган ярим оғир вазндаги WBA (Super), WBO ҳамда IBF чемпионлик камарлари учун рингга чиқади.\nЯна учта жангда боксчилар турли йўналишлар бўйича минтақавий чемпионлик жангларида қатнашади. Унда украиналик енгилмас боксчи Александр Гвоздик малавилик Исаак Чилемба билан рақобатлашади. Шунингдек, америкалик боксчилар Мауриси Хукер ва Куртис Стивенс ўз вазн тоифаларида колумбиялик Дарлей Перес ҳамда мексикалик Жеймс де ла Росага қарши рингга чиқади.\nПрофессионал бокс мухлислари ушбу бокс кечасидаги яна бир жангда икки енгилмас боксчининг баҳсига гувоҳ бўлади. Унда ўзбекистонлик Ботиршер Обидов Россия вакили Баҳром Муртазалиев билан беллашади. Ҳар икки боксчи олтитадан жангни ўз фойдасига ҳал қилган. Ҳамюртимиз ҳисобида битта дуранг ҳам бор.\nҚолган жангларда Винсент Женнингс (АҚШ) - Тейлор МакКрири (АҚШ),Брис Ритани Кое (АҚШ) - Дармани Рок (АҚШ), Анри Бекфорд (АҚШ) - Мейрим Нурсултонов (Қозоғистон), Габриэль Дуруц (АҚШ) - Сонни Фредриксон жуфтликлари рингга кўтарилади. Шунингдек, аёллар ўртасидаги жангда америкаликлар - Кларисса Шилдс ва Франкон Крюз ўзаро куч синашади.


Алексей Навальний Тверская кўчаси ва Мамоновский торкўчаси чорраҳасини кесиб ўтиш вақтида қўлга олинди. Бу ҳақида Коррупция билан курашиш фонди (ККФ) фаоли Роман Рубанов ўзининг Twitter'даги саҳифасида маълум қилди. РБК мухбирининг хабар беришича,\nоломон Навальний олиб кетилган автобуснинг Тверскаядан кетишига ҳалақит беришга уринган. Одамлар автобусни чайқашга тушишган. Автобус манзилига қараб ҳаракатлана олиши учун уни махсус полиция отряди (МПО) қуршаб олишига тўғри келди.


“Ҳизбаллоҳ” раҳбари Ҳасан Насруллоҳнинг ҳукумат тарқатиб юборилиши ва янги сайловлар ўтказилиши борасида ҳукуматга босимни кучайтириш учун иш ташлашга чақириғига кўра минглаб намойишчи Ливан пойтахти Байрут кўчаларига тўпланди.\nХабарларга кўра, намойишчилар бир неча кўчани ёпиб қўйган ва автомобиль шиналарини ёққан. Полиция ходимларининг намойишчиларга қарата ўт очиши натижасида камида 12 киши жароҳатланган. Намойишчилар томонидан Байрут халқаро аэропортига олиб борувчи йўл ҳам тўсиб қўйилган. Айни пайтда бир неча халқаро авиакомпаниялар Байрутга амалга ошираётган парвозларни бекор қилди.


С начала работы biznes-daily.uz 8 069 282\nГлавная "ISTE'MOLCHI" “Терминал хатоси”\nНукус шаҳрида истиқомат қилувчи Б.Б. Қорақалпоғистон Республикаси Истеъмолчилар ҳуқуқларини ҳимоя қилиш жамиятлари федерациясига мурожаат қилди. Шикоятда ёзилишича, истеъмолчи Нукус марказий бозори ҳудудида жойлашган, якка тадбиркор С.Ш.га тегишли озиқ-овқат дўконидан 23.500 сўмга харидни амалга оширган. Аммо “алоқа” йўқлиги ёки терминал билан боғлиқ сабаб туфайли фуқаронинг пластик картасидан тўлов икки марта ечиб олинган. Харидор мазкур ортиқча тўловни қайтаришни талаб қилса, тадбиркор рад жавобини берган.\nМурожаатни Нукус шаҳри Истеъмолчилар ҳуқуқларини ҳимоя қилиш жамияти ходимлари банк мутахассислари билан биргаликда атрофлича ўрганиб чиқишгач, ҳақиқатан ҳам, бир харид учун икки марта пул тўланганлиги маълум бўлди. Тадбиркор билан тушунтириш ишлари олиб борилгач, масала ижобий ҳал этилди, яъни харидордан ортиқча олинган маблағ қайтариб бериладиган бўлди.\nИҲҲҚЖ федерацияси сектор бошлиғи.


Петербургда миллатчилар юриши кутилмоқда\nМиллатчилар мардикорни ўлдирганда эди бу нормал ҳолат сифатида қабул қилинар эди, дейди Ўзбеклар жамияти раиси.\n27 октябр куни Санкт Петербургда миллатчилар "Зенит" футбол клуби фанати Роман Ловчиков хотирасига бағишлаб оммавий акция уюштиришни режалаштирмоқда. 22 ёшли фанат Роман Ловчиков 19 окятбр куни ўлдирилган эди. Суд уни ўлдирганликда гумон қилинаётган уч нафар ўзбекистонликни ҳибсда сақлаш муддатини узайтирди.\nСанкт Петербургдаги миллатчи ташкилотлари уч нафар ўзбекистонлик билан бўлган муштлашувда ҳалок бўлгани айтилаётган “Зенит” футбол клуби фанати Роман Ловчиков хотирасига бағишлаб 27 октябр куни ўтказилиши кутиалётган оммавий юришга одамларни даъват этмоқда.\nТурли ижтимоий тармоқлар орқали тарқатилаётган хабар ва маълумотларда Ловчиков ўлимига миллий тус берилиб, қотиллик “ўзбеклар” томонидан содир этилганига урғу берилмоқда.\nКузатувчилар бундай шов-шувнинг кўтарилиши ортидан Петербург ва Россиянинг бошқа шаҳарларида меҳнат муҳожирларига нисбатан зўравонликлар сони ошиб кетиши мумкинлигидан огоҳлантирмоқда.\nРоссия "маданий пойтахти" ҳисобланмиш Санкт Петербургдаги юришда “Русские ҳаракати", "Рус империяси ҳаракати", ДПНИ, “Рус жамоатчилик ҳаракати” ва бошқа миллатчи гуруҳлар иштирок этишини эълон қилди.\n“Биз барчангизни 27 октябр куни соат 20.00 да Санкт-Петербургда “Гостиний двор” метро бекати ёнида бўлиб ўтадиган хотира акциясида иштирок этишга чақирамиз. Бу тинчлик акцияси, атиргул, шам, фотосурат ва бошқа символика билан келишингизни сўраймиз. Жиноятнинг жазосиз қолишига йўл қўймаймиз! Биз иммиграция тартиби ўрнатилиши тарафдоримиз!” деб ёзди тадбир ташкилотчилари ижтимоий тармоқлардан бирида.\nАйни пайтда маҳаллий полициячилар Санкт Петербургда ҳам ўтган йили Москвада “Манежная майдони”да рўй берган воқеалар такрорланиши мумкинлигидан хавотирда.\nОзодлик билан суҳбатлашган Россия Тергов қўмитасининг Санкт-Петербург бўйича Бош бошқарма раҳбари муовини полковник Сергей Капитонов муҳожирлар ва маҳаллий йигитлар ўртасидаги жанжал на спортга ва на бирор миллатга алоқаси борлигини таъкидлайди.\n- Тергов давом этмоқда. Аммо ҳозирдан айтишим мумкинки, муштлашув сабаби маиший характерга эга ва мутлақо спортга алоқаси йўқ. Шунингдек, бу жанжал муштлашганларнинг миллатига таалуқли томони ҳам бўлмагани аниқ. Шунга қарамасдан ўзбекистонликларнинг уч нафари ҳам қўлга олинди,- дейди тергов бўлими ходими Сергей Капитонов.\nСанкт Петербург Тергов бошқармаси расмийсига кўра, 18 октябр куни кечаси соат 10 ларда уч нафар Ўзбекистон фуқароси - 41 ёшли Икром Розиқов, унинг укаси 33 ёшли Низом Розиқов ва 32 ёшли Маъмур Қудратовлар билан тўрт нафар маҳаллий фуқаро ўртасида жанжал келиб чиққан.\nЖанжал пайти Икром Розиқов маҳаллий йигитлардан бирини метал труба билан урган.\n"Зенит" футбол клуби фанати 22 ёшли Роман Ловчиков кейинчалик олган жароҳати натижасида уйига етмасдан ўлган. Маҳаллий фуқаролардан яна бири Роман Фёдоров жароҳатланиб шифохонага етказилган.\nСанкт Петербургдаги “Умид” Ўзбеклар жамияти раиси Алижон Ҳайдаров муштлашувни айнан рус йигитлари бошлаганини айтади.\n- Улар ўзлари бошлаган. Ўзбек йигитлари подвалда трубаларни созлаётган бўлган. Булар эса подвалга кириб муштлашган. Нега подвалга тушади урушгиси келмаса?! Бу йигитчалар тўрт кишлашиб бизникиларга ташланган. Жанжал пайтида биттаси труба билан бошига беҳостан уриб қолган. Улар ўзини – ўзи ҳимоя қилган. Агарда руслар мардикорни ўлдириб кетганда эди бу нормал ҳолат сифатида қабул қилинар эди,- дейди Алижон Хайдаров.\nТўрт маҳаллий йигит ва уч ўзбек ўртасидаги муштлашув пайти ўзбеклар жароҳат олганми йўқми, бу ҳақда Санкт Петербург Тергов Бошқармаси сайтида бирор маълумот берилмаган.\n22 октябр куни Петербургнинг Нева туман суди Икром Розиқов, Низом Розиқов ва Маъмур Қудратовларни ҳибсда сақлаш муддатини узайтирди, дейди Озодлик радиосига судя Арина Гальцева\n- Ҳозирча улар 2 ойга қамалди, кейин эса маълум бўлади. Буни Тергов ишларини олиб бораётган Тергов қўмитаси вакиллари ҳал этади,- деди яна бир ойлик қамоқ муҳлатини қўшиб айтишни унутган судя Арина Гальцева.\nРоман Ловчиков ўлими билан боғлиқ вазият Россия жамоатчилигида миллатчилик кайфиятининг кўтарилаётганини англаётган “Зенит” футбол клуби фанатлари ва Романнинг дўстлари ўзларининг расмий “Ландскрона” сайтида 27 октябрдаги миллатчилар юришларида иштирок этмасликка чақирди.\n“Бу одамлар ва ташкилотлар ким эканлиги ва нима мақсад кўзлаётганини англаш қийин эмас. Ишонинг, Романнинг оиласи ва дўстларига уларнинг ҳеч қандай алоқаси йўқ”, дейилади “Зенит” фанатлари сайтида чиқарилган мурожаатномада.\nҲибсга олинган ўзбекистонликларга нисбатан Россия Жиноят Кодексининг 111-моддаси 4-қисми, яъни шахс ўлимига сабаб бўлган қасддан соғлигига зарар етказиш бўйича жиноий иш очилди.\nБу моддага кўра, ҳибсда қолаётган Ўзбекистон фуқароларига 15 йилгача қамоқ жазоси тайинланиши мумкин.


"Ovoraning ko‘rgan-kechirganlari" китоби, Salomat Vafo\n«ДУНЁДА МЕНИНГ ТАСАВВУРЛАРИМДАН БОШҚА НАРСА ЙЎҚ...»\nМуҳтарам ўқувчи! “Оворанинг кўрган-кечирганлари” романи таниқли ёзувчи Саломат Вафонинг бу жанрдаги иккинчи асари бўлиб, илк романи “Тилсим салтанати” атрофида ўқувчи ва синчилар анча баҳс-мунозара қилишганди. Бу адибанинг асарлари билан бир қадар таниш бўлган одам биладики, унинг битганлари дам олиб роҳатланиш учун ўқилмайди. Саломат Вафо ўқувчисини руҳй мувозанатдан чиқариб, туйғуларини безовта қилиб, тинчини ўғирлайдиган ижодкорлар сирасига киради. Унинг битганларини ўқиш ўзига яраша меғнат, ўзга билан туйғудош бўла билиш йўлидаги синов. Шу меҳнат ва синовга тайёр одамгина “Оворани...” ўқишга тутингани тузук. Акс ҳолда, кишининг овора бўлгани қолади: воқеаларни тушунмайди, қаҳрамонларни ҳис этмайди, демак, муаллифни англамайди. Негаки, бу китобда ўзидай ўзлиги бор одамни, кўнглидай кўнгил эгасини, хаёлидагидай ҳаётни топиш илинжида овораи жаҳон бўлган аёл қисмати ўзгача тасвир этилган.\nУтган асрнинг атоқли файласуфи Мартин Хайдеггернинг: “Одам борлиқнинг хўжаси эмас. У борлиқнинг чўпонидир”, деган фикрида катта ҳақиқат бор. Негаки, чўпон поданинг кетидан эргашиб юришга мажбур бўлгани каби одам ҳам кўпинча ҳаётнинг ортида судралиб юришга махқум. Одам ўз ҳаётини яратгиси, тартибга солгиси, олдида юргиси, жиллақурса, унинг ичида бўлиб, таъсир кўрсатгиси, ўрнини топгиси келади. Лекин ҳаёт дарёсининг шиддатли оқими унга қўшилганларнинг кўпини ғарқ қилиб юборади. Саломат Вафонинг “Оворанинг кўрган-кечирган лари” романи қаҳрамони Салтанат Маҳмудова ана шу оқимга тушган, унинг шиддатини енгишга жон-жаҳти билан уринаётган аёл.\nАдиба Саломат Вафо романида ўқувчига ақл ўргатмайди, уни эзгуликка даъват этмайди, қиссадан ҳисса ҳам чиқармайди, фақат тириклик дарёсида оқиб бораётган миллионлардан бирининг қисматини ҳеч қандай бўёғу безаксиз кўрсатиб беради. Кўрсатганда ҳам одам тақдирининг шўришлари, аччиғи, жирканчу ёқимсиз томонла рини борича гавдалантиради...\nDang‘illama hovlidagi o‘lim\nJahon mulkining sultoni yoxud Fotih Temur va Yildirim Boyazid – 5\nTongda qaytgan kaptarlar\nInson mo‘jiza izlab yashaydi


«БОЛАЛАР ЛАЗЗАТ» АУТСОРСИНГ ХИЗМАТИ МАКТАБГАЧА ТАЪЛИМ МУАССАСАЛАРИНИ СИФАТЛИ ТАОМ БИЛАН ТАЪМИНЛАЙДИ - Ўзбекистон овози газетаси\n«БОЛАЛАР ЛАЗЗАТ» АУТСОРСИНГ ХИЗМАТИ МАКТАБГАЧА ТАЪЛИМ МУАССАСАЛАРИНИ СИФАТЛИ ТАОМ БИЛАН ТАЪМИНЛАЙДИ\n— «Мактабгача таълим тизимини тубдан такомиллаштириш чора-тадбирлари тўғрисида»ги қарорнинг 3-бандига кўра, Тошкент шаҳрида жойлашган давлат таълим муассасаларига тадбиркорлик субъектлари билан сифат талабларига ва санитария-гигиена қоидаларига жавоб берадиган озиқ-овқат маҳсулотлари ва тайёр овқатларни етказиб бериш бўйича тўғридан-тўғри шартномалар тузиш ишларини экспремент тарзида амалга ошириш белгиланган, — дейди муассаса мудири Хадича Ҳусаинова. — Самарқанд вилоятидаги бир қатор давлат мактабгача таълим муассасаларида ҳам ушбу экспериментни жорий этиш ишлари олиб борилмоқда. Биз вилоятда биринчилардан бўлиб шу усулга ўтдик.\nМактабгача таълим тизимидаги бундай янгилик тадбиркорларга яна бир имконият эшикларини очди. Ёш тадбиркорлар Алишер Муҳаммадқулов, Жаҳонгир Камолов ҳамкорликда «Болалар лаззат» МЧЖ ташкил этиб, аутсорсинг хизматини йўлга қўйди. Эндиликда 69-МТМда болаларга таомни боғча ходимлари эмас, четдан тадбиркор тайёрлаб беради. Болалар гуруҳларда эмас, умумий ошхонада овқатлантирилади. Ҳамкорлар томонидан тайёрланаётган таомлар сифатли, санитария-гигиена талабларига тўлиқ жавоб беради.\n«Болалар лаззат» корхонаси бундан ташқари хизмат фаолиятини кенгайтириб, Самарқанд шаҳридаги 77-МТМ болажонлари учун кейтринг хизматини ҳам йўлга қўйди. Кейтринг хизмати деганда, таомларнинг боғчада эмас, етказиб берувчи корхонада тайёрланиши ва қадоқланиши тушунилади. Бир боғчада тайёрланган таом яқин орадаги боғчаларга етказиб берилиши ҳам мазкур хизмат турига киради.\nБу икки ёш тадбиркор келажакда корхоналарини янада кенгайтириб, боғчаларга кўрсатиладиган хизмат турларини кўпайтиришни ўз олдига мақсад қилиб қўйган.


Хитойда кичик фургон дарёга қулади: саккиз...\n05.05.2018 14:37 0 1064\nХитой жанубидаги Гуанси-Чжуанси автоном туманида кичик фургоннинг дарёга қулаши натижасида саккиз киши ҳалок бўлди, бир киши эса дом-дараксиз йўқолган. Бу ҳақда ҳудуд маҳаллий ҳокимияти «Weibo» ижтимоий тармоғидаги саҳифасида хабар берган.\nФургон йўлдан чиқиб кетган ва дарёга қулаган. Аммо мазкур ҳодиса сабаби ҳозирча номаълум. Қутқарувчилар қидирув ишларини давом эттирмоқда.


«Борига барака» кўрсатуви қонунийми? - 8 Июня 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Июнь » 8 » «Борига барака» кўрсатуви қонунийми?\nСўнгги пайтларда зангори экран орқали катта ютуқлар ўртага «тикилган» ва таваккалчиликка асосланган ўйинлар жуда оммалашди. Бундай азарт ўйинлар эпохасини шубҳасиз «ЗўрТВ» телеканали ўзининг «Борига барака» кўрсатуви орқали бошлаб берди. Мазкур кўрсатув қисқа фурсатда катта машҳурликка эришди, миллионлаб аудитория йиға олди. Чунки осонгина машина ёки квартира ютиб олишни ким ҳам истамайди дейсиз.\nАзалдан рейтинги баланд кўрсатувларнинг «ошиқлари» кўп бўлади. Бироздан кейин худди шундай форматдаги ўйинлар бошқа телеканалларда ҳам пайдо бўлди. Хусусан, «MY5» каналида «Омад шоу», «Mahalla» телеканалида «Кафил шоу» каби кўрсатувлар дунё юзини кўрди. Қатордан қуруқ қолмайлик деб, «MilliyTV» ҳам «Миллионер шоу» ва «Олтин калит» деган дастурларни бошлади.\nХуллас, кун сайин ойнаи жаҳон мана шундай таваккалчиликка асосланган ўйинларга тўлиб-тошмоқда. Ижтимоий тармоқларда эса деярли ҳар куни бу каби кўрсатувлар ҳалолми ёки йўқ, деган саволларни учратамиз. Бу каби саволлар асосан диний характерда бўлиб, жавоблар ҳам диний манбалар асосида берилмоқда.\nАммо Ўзбекистон дунёвий давлат, ҳар кимнинг виждон эркинлиги кафолатланади. Шундай экан, қуйидаги саволга ҳам жавоб излаб кўриш мақсадга мувофиқ: «бу каби шоулар қонунийми?».\nХўш, аслида бундай ўйинлар қай даражада қонунчилигимизга тўғри келади? Ушбу мақолада шу ҳақида суҳбатлашамиз. Аниқроғи, бугун асосан «Борига барака» кўрсатувига кўпроқ тўхталамиз, чунки бунинг ўзига хос сабаблари бор.\nКелинг, аввало гапни 12 йил ортга қайтган ҳолда бошласак.\nҚиморга қарши кураш тарихи\n2007 йил 28 март куни Ўзбекистон Республикаси Президентининг «Қимор ўйинларини ташкил этиш ва ўтказиш билан боғлиқ ноқонуний фаолиятнинг олдини олиш чора-тадбирлари тўғрисида»ги ПҚ-608-сонли қарори қабул қилинади. Қарорда қимор ўйинларини ташкил этиш ва ўтказиш фаолиятини давлат томонидан тартибга солиш, қимор бизнеси ривожланишининг салбий оқибатларидан огоҳлантириш масалалари долзарб аҳамиятга эгалиги таъкидланади ҳамда мутасаддиларга бу бўйича тегишли чоралар кўриш вазифаси юкланади.\nОрадан кўп ўтмай, аниқроғи 2007 йил 16 август куни Вазирлар Маҳкамасининг «Қимор ўйинларини ташкил этиш ва ўтказишни янада тартибга солиш чора-тадбирлари тўғрисида»ги 176-сонли қарори қабул қилинади.\nҚарорга биноан, 2007 йил 1 сентябрдан бошлаб қуйидагилар тақиқланади:\nЎзбекистон ҳудудида қимор ўйинларини ва таваккалчиликка асосланган бошқа ўйинларни (шу жумладан тотализаторлар) ташкил этиш ва ўтказиш (тиражли, бир лаҳзали ва рақамли лотереялардан ташқари);\nқимор ўйинларини ва таваккалчиликка асосланган бошқа ўйинларни ташкил этиш ва ўтказиш учун телекоммуникация тармоқларида, шу жумладан Интернет бутунжаҳон ахборот тармоғи провайдерлари томонидан хизматлар кўрсатиш;\nЎзбекистон ҳудудига пул ютуғига эга бўлган ўйин автоматларини олиб кириш.\nОрадан 2 ҳафта ўтиб, 2007 йил 14 сентябрь куни Ўзбекистон Республикасининг «Қимор ва таваккалчиликка асосланган бошқа ўйинларни ташкил этиш ҳамда ўтказишни тартибга солиш муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги Қонуни қабул қилинади. Айни шу қонун қимор ва таваккалчиликка асосланган бошқа ўйинларга қарши курашга мантиқий якун ясаб беради.\nҚонунга кўра, Жиноят ва Маъмурий жавобгарлик тўғрисидаги кодексларга қимор ва таваккалчиликка асосланган бошқа ўйинларга нисбатан жавобгарлик жорий қилинади.\nШунингдек, ўша қонун билан Жиноят кодексининг 8-бўлимига ушбу хатти-ҳаракатларга қуйидагича таъриф киритилган:\n«Қимор ва таваккалчиликка асосланган бошқа ўйин — ўйин ташкилотчиси (ўйин муассасаси) томонидан бир ёки ундан ортиқ иштирокчилар билан тасодифга (воқеага) ва (ёки) ўйин иштирокчисининг қобилияти, эпчиллиги ва бошқа сифатларига боғлиқ ютуқ тўғрисида тузилган, таваккалчиликка асосланган битимга мувофиқ ўйин ташкилотчилари ва иштирокчиларининг хатти-ҳаракатлари мажмуини назарда тутувчи ўйин, шу жумладан тотализаторлар, казино, шунингдек ўйин автоматларидан фойдаланиладиган ўйин».\nТаваккал устига қурилган тизим\nҚисқача тарих мана шу. Бу гапларни телевидение орқали берилаётган кўрсатувларга нима алоқаси бор, дея ҳайрон бўлаётгандирсиз?\nКўпчилик ҳуқуқшуносларнинг фикрига кўра, бу каби кўрсатувларда таваккалчиликка асосланган ўйинларнинг унсурлари мавжуд.\nЧунки мазкур кўрсатувлар бошдан оёқ, яъни токи ушбу кўрсатувда қатнашиш ҳуқуқини қўлга киритишдан тортиб, унда бирор ютуқ ютишгача бўлган жараённинг барчаси таваккалчиликка асосланган. Айниқса, юқорида таъкидлаганимиздек, «Борига барака» кўрсатуви шу типдаги қолган кўрсатувлардан 2та жиҳати билан яққол ажралиб туради. Энг қизиғи ушбу 2та унсурнинг бири уларни оқлаш учун асос бўлади, иккинчиси эса аксинча. Бир бошидан тушунтирамиз.\nКўрсатувда қатнашиш тартиби қандай?\n«Борига барака» кўрсатувида иштирок этиш учун нима қилиш керак? Бунинг бир нечта йўллари бор:\n1) Click орқали 5 минг сўм тўлов қилиш;\n2) Paynet орқали 5 минг сўм тўлов қилиш;\n3) Crafers дўконларидан ширинлик харид қилиш;\n4) Atlas савдо марказларида бирон нарса харид қилиш;\n5) Lada марказларига ташриф буюриш ва бепул купон тўлдириш (тахминимизча бугунги кунда Lada кўрсатувга ҳомийлик қилишни тўхтатгани сабабли бу усулдан фойдаланилмаяпти).\nШу ишлардан бирортасини бажарсангиз, ўйинда қатнашиш ҳуқуқи кафолатланганми? Йўқ. Хоҳловчилар юз минглаб бўлса керак, лекин ҳар ҳафта максимум 5 нафар иштирокчи асосий ўйинда қатнаша олади.\nЮз минглаб одамлар орасида омадли 5 киши қандай танлаб олинади? Ҳа, жуда тўғри топдингиз – таваккалчиликка асосланган ҳолда! Яъни компьютер базага киритилган рақамларни таваккалчилик асосида танлаб беради.\nИштирокчи танланди ҳам дейлик. У ўйинда қандай ғалаба қозониши мумкин? Ҳа, баракалла, бу сафар ҳам тўғри топдингиз – таваккалчиликка асосланган ҳолда! Яъни иштирокчининг нима ютиши фақат ва фақат таваккалчиликка асосланган.\nУшбу жиҳатлар мазкур кўрсатувларни таваккалчиликка асосланган бошқа ўйинлар сифатида баҳолаш учун етарли эмасми?\nЭнди юқоридаги алоҳида 2та жиҳатга тўхталамиз. Аввал ижобийсидан бошлаймиз.\n«Борига барака» бепул иштирок этиш мумкин бўлган ягона кўрсатув (эди)\nФақат ушбу кўрсатувда қолганларидан фарқли ўлароқ, ҳеч қандай моддий харажат қилмасдан иштирок этиш имконияти ҳам бор эди. Яъни «Лада» марказларига бориб, купон тўлдирсангиз кифоя бўларди. Бирор нарса сотиб олишингиз шарт эмас. Бу назарий жиҳатдан кўрсатувда мутлақо бепул иштирок этиш имконияти борлигини англатарди («Лада» марказига боришдаги транспорт харажатларини ҳисобга олмаганда).\nҚолган кўрсатувларнинг бирортасида бундай имконият мавжуд эмас. Иштирокчилардан албатта у ёки бу кўринишда харажат қилиши талаб этилади. Қонунчиликка биноан, қатнашиш учун ҳеч қандай моддий харажат талаб этилмайдиган ўйинлар қимор ёки таваккалчиликка асосланган ўйинлар сифатида баҳоланмайди.\n«Борига барака» қонуний томондан ҳам қиморга оид унсурларга эга\nЭнди танганинг иккинчи томонига ўтамиз. «Борига барака» дастури шу йўналишдаги барча кўрсатувлар орасида қиморга хос энг кўп элементга эга ўйин ҳисобланади.\nЧунки ўз навбатида фақат ушбу кўрсатувдагина иштирокчи бўлиш учун Click ва Paynet орқали алоҳида 5 минг сўмлик тўлов ҳам жорий қилинган. Қолган кўрсатувлар (шу жумладан «Борига барака»нинг ўзида ҳам) қатнашиш учун бирор маҳсулот (хизмат) сотиб олиш талаб этилади. У ёки ичимлик, ёки ширинлик сотиб олиш, ёки суғурта компанияси хизматидан фойдаланиш бўлиши мумкин.\nЯъни назарий жиҳатдан кўрсатувда қатнаша олмасангиз ҳам, пулингизга куйиб қолмайсиз (SMS тарзида юборилганда ушлаб қолинадиган 70-80 сўмни ҳисобга олмаганда). Сарфлаган харажатингиз эвазига бирор маҳсулот олган бўласиз. Кўрсатувда чиқиш эса гўёки Сизга истеъмолчи сифатида бонус кўринишида тақдим этилади.\nМуайян товарлар ва хизматлар истеъмолчилари ўртасида сотувларни рағбатлантириш мақсадида, ўйинда қатнашганлик учун қўшимча ҳақ ундирилмасдан ўтказиладиган пул-буюм ютуқлари ўйинларини тўғри тушуниш мумкин, чунки бундан кўзланган асосий мақсад – товар ёки хизматларни реклама қилишдир. Фақат энг асосийси ушбу акция қонунчилик талабларига риоя қилган ҳолда ўтказилиши ва акция давомида маҳсулот (хизмат)нинг нархи аввалгидан сунъий кўтарилмаслиги шарт.\nАммо «Борига барака» кўрсатуви Click ва Paynet орқали қабул қилаётган 5 минг сўмлик тўлов эвазига фуқаролар ҳеч нарса олишмайди. Уларга ҳеч қандай хизмат кўрсатилмайди, ҳеч қандай маҳсулот берилмайди. Агар омади келмаса, 10, 20, ҳатто 30 марта тўлов қилганлар ҳам пулига шунчаки куйиб қолаверишади. Пулига куйиб қолаётган инсонларнинг сони минглаб, уларнинг йўқотган маблағлари эса, жами юз миллионлаб суммани ташкил қилиш эҳтимоли ҳам йўқ эмас.\nАйнан мана шу қиморнинг асосий белгисидир. Тағин буни диний атама билан адаштирманг, биз қонунлар билан тақиқланган қиморни назарда тутяпмиз.\nҚандай жазо белгиланган?\nЎзбекистонда қимор ва таваккалчиликка асосланган бошқа ўйинларни ташкил қилиш тақиқланганини билиб олдик, энди бундай хатти-ҳаракатлар учун қандай жазо берилишини ҳам айтиб кетсак мақсадга мувофиқ.\nБундай ўйинларни ташкил қилганлик учун Жиноят кодексининг 278-моддасига биноан, тўғридан-тўғри жиноий жавобгарлик назарда тутилган. http://lex.uz/docs/111453\nУнга кўра, қимор ва таваккалчиликка асосланган бошқа ўйинларни қонунга хилоф равишда ташкил этиш ёки ўтказиш етти йилгача озодликдан маҳрум қилиш билан жазоланади.\nИшонамизки, мазкур масалага ўйин ташкилотчилари ва тегишли мутасадди ташкилотлар ўз эътиборини қаратишади.\nУшбу мақолада фақат «Борига барака» дастури ҳақида гапирганимиз асло нохолислик сифатида кўрилмаслиги керак. Чунки қимор унсури мавжудлиги эҳтимоли юқори бўлган кўрсатув айнан мана шу. Қолганларини ҳам хато ва камчиликлардан холи, бемалол ишонса бўладиган шоу демоқчи эмасмиз. Қонун ҳужжатларига кўра, қолган кўрсатувлардаги шубҳали ҳолатлар ҳақида алоҳида мақола қилиш ниятимиз ҳам йўқ эмас.\nМасалан, биргина ҳолатни олайлик. «Кафил шоу» дастурида 200та машина (Spark, Cobalt ва Tracker) ютуққа қўйилгани ҳақида айтилмоқда. Бу тахминан ўртача 15-20 млрд сўм бўлади дегани. АҚШ долларига ўгирганда ўртача 2 млн доллар атрофида бўлади.\nЭнди соғлом ақл билан айтингчи, суғурта бозори ривожланмаган бир пайтда компания бош совриннинг ўзига 2 млн доллар харажат қилишига ишонасизми? Ҳали ташкилий жараёнлар, ТВ харажатлари ва майда ютуқларни ҳисобга олмаганда. Шахсан мен ишонмайман.\nБунинг нимаси шубҳали дейсизми? Масалан, «Кафил» суғурта компанияси сайтида қуйидаги ёзувга дуч келдик:\n«Шоу-дастурда иштирокчилар томонидан ўйналадиган совғалар сони ва уларнинг таркиби вазиятга қараб ўзгартирилиши мумкин»\nДемак, назарий жиҳатдан ташкилотчилар исталган пайти 200та машина совринини бекор қилиб, бундан кейин ютуққа фақат дазмол қўйилади, дейиши ҳам мумкин. Мана шу омиллар ҳам берилаётган ваъдаларнинг қай даражада ҳақиқат эканлигига кишида шубҳа уйғотади.\nГапнинг индаллосини айтганда, агар ушбу кўрсатувлар ҳақиқатдан қимор ва таваккалчиликка асосланган ўйин деб топилса, унда тегишли чоралар кўрилиши, аксинча, бундай деб топилмаса, унда қайси асосларга кўра, шундай мазмундаги хулосага келинганини кенг жамоатчиликка маълум қилишларини сўраб қоламиз.\nБилдириладиган ҳар қандай муносабатни 24soat.com сайти орқали эълон қилишга тайёрмиз. Асосийси қонун устуворлиги таъминланса, аҳолидаги шубҳа ва гумонларга ечим топилса бўлди.


Юнусобод туманининг собиқ ҳокими 5 йилга қамалди – Газета.uz\nЮнусобод туманининг собиқ ҳокими 5 йилга қамалди\nСуд Юнусобод туманинг собиқ ҳокими Бахтиёр Абдусаматовни 5 йил муддатга озодликдан маҳрум этди. У уч йил масъул лавозимларда ишлаш ҳуқуқидан ҳам маҳрум этилди.\n13 май 2019, 18:43 Жамият\nТошкентнинг Юнусобод тумани собиқ ҳокими вазифасини бажарувчи Бахтиёр Абдусаматов манзил-колонияда беш йил муддатга озодликдан маҳрум этилди. У уч йил масъул лавозимларда ишлаш ҳуқуқидан ҳам маҳрум этилди.\nЖиноят ишлари бўйича Тошкент шаҳар судида Бахтиёр Абдусаматовга (1972 й. т.) нисбатан жиноят иши бўйича суд жараёни 13 май куни якунига етди.\nБахтиёр Абдусаматов ўзининг сўнгги сўзида ҳар доим туман манфаатлари йўлида ҳаракат қилгани ва барчасини унинг ривожланиши учун амалга оширганини маълум қилди. У адолатли қарор чиқарилишини сўради.\nҲукм судья Зафар Нурматов томонидан чиқарилди. Туманнинг собиқ раҳбари Ўзбекистон Жиноят кодексининг 205-модда 2-қисми «а» банди (жуда кўп миқдорда зарар етказган ҳолда ҳокимият ёки мансаб ваколатини суиистеъмол қилиш) бўйича айбдор деб топилди. Жазони ўташ муддати 2018 йил 10 сентябрдан ҳисобланади.\nДастлабки тергов ҳаракатлари давомида судланувчи Бахтиёр Абдусаматов томонидан етказилган моддий зарарни ихтиёрий равишда қоплаш мақсадида тақдим этилиб, Давлат хавфсизлик хизмати депозит ҳисоб рақамига топширилган жами 400 минг АҚШ доллари миқдоридаги пул маблағи Бахтиёр Абдусаматовнинг турмуш ўртоғи Д.Абдусаматовага қайтариладиган бўлди.\nСобиқ ҳоким билан биргаликда вақтинча ишсиз Ўлмас Мухамедсаидов (1970 й. т.) ва Ўзбекистон Давлат туризм қўмитасининг «Миллий PR-маркази"нинг собиқ бош директори Шоҳруҳ Маликов (1982 й. т.) ҳам суд қилинди.\n«Мен одамлардан пул олиб, хатога йўл қўйдим. Агар имконият берсангиз, ҳаммасини қайтариш ва оиламга қайтишни хоҳлардим. Юмшоқроқ жазо беришингизни илтимос қиламан», — деди Ўлмас Мухамедсаидов ҳукм чиқарилишидан олдин.\nСуд уни ЖКнинг 28-моддаси (жиноят иштирокчиларининг турлари) орқали 168- модда 4-қисм «а» банди (фирибгарлик, жуда йирик миқдорда) ва 211- модда 3-қисм «а» банди (пора бериш, жуда йирик миқдорда) бўйича айбдор деб топиб, умумий тартибли колонияда 10 йил ва олти ой муддатга қамоқ жазоси тайинлади.\nШоҳруҳ Маликов эса 212-модда 3-қисм «а» банди (ҳақ эвазига йирик миқдордаги пора олиш-беришида воситачилик қилиш) ва 211-модда 3-қисм «а» банди (жуда кўп миқдорда пора бериш) бўйича оқланди ва суд залидан озод қилинди. Судья Шоҳруҳ Маликовга нисбатан реабилитация тайинлади. У ўзининг сўнгги сўзида айбини тан олмади.\nБахтиёр Абдусаматов 2018 йил сентябрида ўз хизмат хонасида ер участкасини ажратиш учун пора олганликда айбланиб қўлга олинган эди. Кейинчалик прокуратура ЖКнинг 210-моддаси (пора олиш) бўйича айбловни бекор қилишни сўради.\nҲимоя томони Бахтиёр Абдусаматовнинг ҳаракатларида жиноят аломатлари йўқлигини, қўлга олишда процессуал қоидабузарликларга йўл қўйилгани ва гувоҳларга босим ўтказилганини маълум қилди. Собиқ ҳоким эса ўзининг қўлга олиниши ортида Давлат хавфсизлик хизматининг собиқ раҳбарлари турганини таъкидлади.\nСобиқ ҳокимнинг адвокати Тимур Раҳматуллаев «Газета.uz"га агарда ҳимояси остидаги шахс хоҳласа, аппеляцияга берилишини маълум қилди. Ҳукмдан норози томон 10 кун ичида шикоят қилиши мумкин.


ЎзА - Маҳалла – тарбия ўчоғи, маънавият маскани\nМаҳалла – тарбия ўчоғи, маънавият маскани\n05.04.2017 17:14 Чоп этиш версияси\nПрезидентимиз Шавкат Мирзиёевнинг жорий йил 3 февралдаги “Маҳалла институтини янада такомиллаштириш чора-тадбирлари тўғрисида”ги фармони фуқароларнинг ўзини ўзи бошқариш органлари фаолиятини янада ривожлантириш, маҳалланинг моддий-техник базасини мустаҳкамлаш, мамлакат ва жамият равнақида маҳалланинг ролини оширишга хизмат қилмоқда.\nФармонда белгиланган вазифалар ижросини таъминлаш борасида “Маҳалла” хайрия жамоат фонди Тошкент шаҳар бўлими томонидан қатор ишлар амалга оширилмоқда.\n– Пойтахтимиздаги ҳар бир туманда маҳалла фуқаролар йиғини раисининг жамоатчилик асосида фаолият юритадиган ёшлар масалалари ҳамда кексалар ва фахрийлар ишлари бўйича ўринбосарлари сайловига доир семинарлар ўтказилди, – дейди “Маҳалла” хайрия жамоат фонди Тошкент шаҳар бўлими бош мутахассиси Наврўз Мусаев. – Жорий йилнинг 15 мартидан 1 апрелига қадар мавжуд 505 маҳалла фуқаролар йиғинида жамоатчилик асосида фаолият юритадиган ёшлар масалалари ҳамда кексалар ва фахрийлар ишлари бўйича ўринбосарлар сайлови бўлиб ўтди.\nФуқаролар ўзини ўзи бошқариш органларининг моддий-техник базасини мустаҳкамлаш, болалар спорт майдончалари, маиший хизмат кўрсатиш объектларини ташкил этиш мақсадида 2017 – 2021 йилларга мўлжалланган Тошкент шаҳар ҳудудий дастури ишлаб чиқилмоқда. 2018 йилнинг 1 декабрига қадар туманлар ва шаҳарларда “Маҳалла маркази” мажмуалари биноларини намунавий лойиҳалар асосида барпо этишга қаратилган чора-тадбирлар белгиланган.\nФуқароларнинг ўзини ўзи бошқариш органлари фаолиятини мувофиқлаштириш бўйича кенгашларнинг ташкилий йиғилишлари барча туманларда ўтказилди.\nМаҳаллаларда фуқароларнинг ўзини ўзи бошқариш органлари зиммасига юклатилган вазифаларнинг самарали ижросини таъминлаш мақсадида фуқаролар йиғини кенгаши таркибига фуқаролар йиғини раисининг ўринбосарлари, ҳудуддаги профилактика инспекторлари, таълим муассасалари ва оилавий поликлиникалар раҳбарлари киритилди.\n– Давлатимиз раҳбари томонидан маҳаллаларга кўрсатилаётган эътибор ва ғамхўрликни ушбу фармон мисолида ҳам кўриш мумкин, – дейди пойтахтимизнинг Яккасарой туманидаги Юнус Ражабий номидаги маҳалла фуқаролар йиғини раиси Адҳам Зоҳидов. – Фармонни батафсил ўрганиб чиқиб, бу борада бажарадиган ишларимизни белгилаб олдик. Фуқароларимиз мазкур ҳужжатни мамнуният билан қабул қилди.\nФармонда маҳалланинг жойлардаги долзарб масалаларни самарали ҳал қилишдаги ролини ошириш, моддий-техник базасини мустаҳкамлаш ҳамда давлат ва жамоат ташкилотлари билан ўзаро ҳамкорлигини янада ривожлантиришга қаратилган аниқ ва устувор вазифалар белгилаб берилган.\nЮнус Ражабий номидаги маҳаллада жорий йилнинг 25 март куни Бозорбой Эшонов маҳалла раисининг кексалар ва фахрийлар ишлари бўйича ўринбосари этиб сайланган. У ёши улуғ инсонлар яшаётган ҳар бир хонадон билан яқиндан танишиб чиқмоқда. Бозорбой ака куни кеча маҳалла нуронийларидан бири Тойир ота Аллашевдан хабар олди. Тойир ота ва бетоб қизининг кўнгли маҳалладошларининг эътибори ва ғамхўрлигидан тоғдек кўтарилди.\nЁшлар ишлари бўйича раис ўринбосари этиб сайланган Зилола Ҳасанбоева маҳалладаги ўғил-қизларнинг дарсга ўз вақтида қатнаётгани, уларнинг қизиқишлари ва оилалардаги муҳитни ўрганиб чиқмоқда. Маҳалла посбонлари билан ҳамкорликда дарсларга ўз вақтида қатнамаётган ўқувчилар билан тушунтириш ишлари олиб бормоқда. Яккасарой енгил саноат касб-ҳунар коллежи ва Тошкент темир йўл транспорти касб-ҳунар коллежида таҳсил олаётган баъзи ўқувчиларнинг дарсларга вақтида бормаётгани аниқланди. Ёшларнинг ота-оналари билан суҳбатлашилди. Юзага келган вазият ва ёшларнинг қизиқишлари ўрганилди. Ўқувчиларнинг инглиз тили ва спортнинг теннис турларига иштиёқи борлиги аниқланиб, маҳалла фаоллари кўмагида улар тўгаракларга жалб қилинди.\nМаҳалла ҳудудида битта умумтаълим мактаби ва учта мактабгача таълим муассасаси жойлашган. Ушбу масканлар билан доимий ҳамкорлик ва ҳамжиҳатликда иш олиб борилганлиги яхши натижалар бераётир. Маҳалла фуқаролар йиғини кўмагида ҳудуддаги 323-мактабгача таълим муассасасини капитал таъмирлаш ишлари бошлаб юборилди.\nМаҳаллада аҳолини иш билан таъминлаш, уларни тадбиркорликка кенг жалб этиш масаласига алоҳида эътибор қаратилаётир. Халқ банки, “Ипотека” банклари билан ҳамкорликда аҳолининг тадбиркорлик фаолиятига қизиқишини ошириш, бунинг учун банкдан кредит олишнинг тартиб-тамойиллари тушунтирилди. Жорий йилда тадбиркорлик билан шуғулланиш истагида бўлган қирқдан зиёд фуқарога имтиёзли кредит олишга кўмаклашилди.\nФуқароларнинг ўзини ўзи бошқариш органлари фаолиятининг моддий-техник базасини мустаҳкамлаш мақсадида туман ҳокимлиги ва “Маҳалла” хайрия жамоат фонди туман бўлинмаси томонидан Юнус Ражабий номидаги маҳалла фуқаролар йиғинига учта компьютер жамланмаси ва мебеллар берилди.\nМухтасар айтганда, юқорида номи келтириб ўтилган фармон ижросини таъминлаш мамлакатимиздаги ҳар бир маҳалланинг ҳақиқий маънода маънавият ва тарбия масканига айланишига хизмат қилади.